Abusuen bakardadea apurtuz | Gizartea | Berria\nAbusuen bakardadea apurtuz\nAdingabeen aurkako sexu abusuen kontrako programa bat egin du Basauriko Udalak. Biktimei arreta emateko bitartekoak jarri ditu, eta prestakuntza ematen hasiko dira.\nBaskonia futbol taldeko entrenatzaileari egotzitako abusuak salatzeko manifestazioa, Basaurin, joan den urtarrilaren 12an. MAIDER IBAÑEZ / GEURIA\nIazko azaroan, Pepe Godoy izeneko Basauriko (Bizkaia) 48 urteko gizonaren bideoak herria astindu zuen: umetan, Baskonia futbol taldean zebilela, entrenatzaile batek sexu abusuak egin zizkiola kontatu zuen. Haren atzetik, beste salaketa batzuk iritsi ziren. Godoyren gertukoek Ez naiz isilduko izeneko plataforma sortu zuten. «Pepek [Godoyk] azaldu zigun zelako bakardadea sentitu zuen, ez zekielako zer egin eta nora jo laguntza eske. Elkarte pribatu batera joan behar izan zuen, Garaitzara. Eta pentsatu genuen laguntza hori administrazioak eman behar duela; gertukoenak, hau da, udalak», azaldu du taldeko kide Iñigo Isuskizak. Urtarrilean, Basauriko Udalaren osoko bilkuran aurkeztu zuten eskaera. Eta hainbat hilabeteko lanaren fruitu, adingabeen aurkako sexu abusuei aurre egiteko programa bat dauka Basaurik joan den asteaz geroztik.\nOraingoz, biktimei laguntza eta arreta emateko bitartekoak jarri dituzte; hau da, udaleko gizarte zerbitzuetako lantaldea eta telefonoa (94-466 63 48), Whatsapp zenbaki bat (688-73 15 09) eta posta elektroniko bat (abusurikez@basauri.eus), biktimek edo euren inguruan kasuren bat egon daitekeen susmoa daukatenek nora jo izan dezaten. Irailetik aurrera ekingo diote prebentzio lanari, ikastetxeetan, eta kirol eta aisialdi elkarteetan kontzientzia sortuz eta prestakuntza eskainiz.\n«Udalean badugu adingabeen babeserako zerbitzua, baina ez dago sexu abusuetara bereziki bideratuta, eta eskumen gutxi ditu, berez, diputazioarena delako», azaldu du Basauriko Gizarte Politiketako zinegotzi Asier Iragorrik. Plataformako kideekin, udalean ordezkaritza duten alderdiekin, udaleko profesionalekin, biktimekin eta adingabeekin lan egiten duten hainbat elkarte eta gobernuz kanpoko erakunderekin hasi ziren beharrean, egoera aztertzen. «Ikusi dugu ez dagoela asko zehaztuta horrelako egoeretan zer egin». Adingabeekin lan egiten duten taldeekin eta profesionalekin ondu dute protokoloa.\n«Gure gizarte zerbitzuetako profesionalek badakite horrelako mezu bat jasotzen dutenean zelan jokatu behar duten, zer laguntza eskaini behar duten eta nora bideratu ditzaketen. Eta laguntza eske edo informazioa ematera jotzen duenak badaki erantzun azkarra jasoko duela eta pribatutasuna gordeko dela». Whatsappa eta helbide elektronikoa ere eskura ipinita komunikazioa erraztu nahi izan dute. Izan ere, uste dute hasieran batzuei «errazagoa» egingo zaiela idatzizko komunikazioa edukitzea gizarte zerbitzuetako langileekin.\nBasauriko programak beste pauso bat ere eman nahi izan du. Iragorriren esanetan, sentsibilizazioa sortzea ere ezinbestekoa dela iruditzen zitzaien. Isuskizak azaldu du Godoyk bideoa egin aurretik ere bazela abusu horien susmoa izan zezakeen jendea. «Dokumental bat egin du eskualdeko Geuria aldizkariak, eta han ikusten da ez zela kontu arrotza. Hori aldatu behar da ezinbestean. Herri modura, gizarte modura, ezin dugu beste aldera begiratu. Arazoa hor dagoela jakin behar dugu, eta aurre egin behar diogu», ohartarazi du Isuskizak. Horregatik, udalari horretan ere indar egin zezala eskatu zioten. Godoyren bideoak eta gerora etorri ziren beste sei salaketek lurrikara txiki bat eragin zuten Basaurin. Isuskizaren ustetan, jarrera aldatzen eta kontzientzia sortzen lagundu dute. Urte hasierako mobilizazioak ipini ditu adibide. Urtarrilaren 12an, 4.000 lagun inguru elkartu ziren. «Basauriren tamainako herri batentzat sekulako manifestazioa da hori».\nHorrela, bada, udalak ikastetxeekin eta herriko kirol, kultur eta aisialdi elkarteekin egingo du lan. Ikasturtea bukatzear dago, eta, beraz, ezin dute askorik egin. Orain abisua pasatuko diete, irailean eurekin elkartu nahi dutela esateko. Besteak beste, informazio eta sentsibilizazio saioak egingo dituzte irakasle, begirale eta gurasoekin. Era berean, ikasgeletan gaia landu ahal izateko materiala prestatuko dute. Alde batetik, adingabeei tresnak eman nahi dizkiete, sexu abusuak zer diren jakiteko eta nola aurre egin ikasteko. Beste alde batetik, irakasleak, begiraleak eta familiak prestatu nahi dituzte, euren ardurapeko umeengan zantzuak interpretatzen jakiteko. «Badakigu abusu kasu gehienak familia barruan edo inguruan gertatzen direla, eta horiek direla antzemateko zailenak. Irakasle eta begiraleei horretan lagundu nahi diegu».\nHirugarren ardatz bat ere badu plataformak. Baskoniako entrenatzailearen aurkako ipinitako zazpi salaketetatik sei artxibatu egin dituzte, preskribatuta daudelako abusuak. Baina zazpigarrena auzitegietan dago. Iragorrik azaldu du herri akusazio gisa parte hartu nahi dutela epaiketan. Baina horretarako epailearen baimena behar dute. «Genero indarkeriako kasuetan administrazioak badu eskubide hori, baina halakoetan legeak ez du ematen. Epailearen esku dago». Kasu berririk agertzekotan berdin jokatzeko konpromisoa hartu dute: «Udala inplikatu behar izateko besteko larritasuna du gaiak».\nSexu abusuak landuko dituzte barikuan Basaurin


Entreamigos-Lagun Artean, Guatemalan hezkuntzarako eta garapenerako lankidetza egiten duen elkartea da. Gure helburua gizarte justu, solidario eta bidezko batean bizi ahal izatea da eta horretarako laguntzen dugu, aldaketa prosezuen bitartez.\nGure xedea promozioaren eta Guatemalako pertsonen zein erakundeen gaitasunak indartzearen bitartez egiten dugu. Ez hori bakarrik, Euskal herria ere aldaketa soziopolitiko prosezu horren parte izatea zaiatzen gara, bai Guatemalan zein Euskadin burtzen ditugun sentzibilizazio ekintzen bitartez.\nEntreamigos- Lagun Artean elkartean gure barne funtzionamendua finkatu eta sendotu dugu, horrela egonkortasun ekonomikoa izatea bermatzen dugu eta baita gure elkartze-oinarria handitu eta euskal elkartze-ehunen parte izatea ere.\nGuatemalan gure ikuspegi berdina duten erakundeekin lan egiten dugu. Halaber, demokrazioa partizipatiboa, tokiko garapena eta gizon eta emakumeen arteko bidezko harremana bultzen duten erakundeak hain zuzen ere.\nGainera, hezkuntza sistema Guatemalako herritarrei hurbiltzen diego, beka sistema sendo eta egonkor baten bidez.\nSolidaritatea, Txirotasun egoeran bizi diren pertsona eta taldeen aldaketa prosezuan parte hartzeko konpromisoa izatea bezala ulertuta. Aldaketa prozesuaren protagonistak, aldaketen onuradunak izango diren pertsonak berak izango diera eta ez berriz erakundea, zein "laguntzailearen" rola hartuko duen eta inoiz ez "egilearen" rola.\nKonpromisoa, solidatirate zehatza aurrera eramatearen idea bezala ulertuta. Erakundea konpromisoa hartzen du solidaritatea duten erakunde eta pertsonekin. Hau da, gure solidaritatea ez da hitz hutsetan oinarritzen baizik eta konpromiso esplizituetan eta erakundeak bere hitza betetzaren kondidantza izatean.\nBerrikuntza, aldizkako aldaketak, birsorkuntza eta berrikuntzak emateko prest egotea bezala ulertuta.\nIrekitzea, erakundearen barne pentsamendu eta ideologia aniztasuna ematea bezala ulertuta.


Xendazaletasuna – Aiaraldea\nEzagutu gure paisaiak\nSopeñako Errege Bidea GR-284\nArtzaintza Naturbidea GR-282\nBurdin Hesiaren ibilbidea\nPR-A 37 Aspaltza Zirkularra\nSopeñako Errege Bideak, Gorobel mendilerroa zeharkatzen du Urduñatik Menako haraneraino. Aldi berean, Amurriotik datorren eta ibilbidearekin bat egiten duen beste bide bat dago, ondoren, Aiaratik Artziniegako Erdi Aroko hiribildura doana.\nErdi Aroan, merkatarien komunikazio ardatz nagusia izan zen bide hau. Gaur egun, naturaren amoranteek 66 km horiek etapa ezberdinetan egin ditzakete, eta bertan monumentu megalitikoak eta paisaia izugarriak aurkituko dituzte.\nArtzaintza Naturbidea 19 etapako 485 km ko ibilbidea da; Araba, Gipuzkoa, Bizkaia, Burgos eta Nafarroako artzaintza tradiziozko guneetatik igarotzen da. Etapa horietako bik Aiaraldea zeharkatzen dute.\nAlde batetik, ibilbidearen zati bat Izarratik Urduñara doa, eskualdean Nerbioi ibaiaren ur jauzian sartu eta Gorobel mendilerroaren horma karstiko ikaragarria jarraitzen du, Santiago Mendiko monumentu naturaletik. Bidean, artzainek otsoa ehizatzeko erabiltzen zituzten otso tokien errepresentazioa ikus daiteke. Egun zaharberrituta, oraindik artzain eta otsoen artean dagoen bataila erakusten du.\nBestalde, etapen artean Garrastatxutik pasatzen den aldaera bat dago, eta hartan Gorbeiako Parke Naturalaren sarbideetako bat dago. Garrastatxuko Ama Birjinaren baselizaren inguruan, paraje lasai eta atseginez goza daiteke familian edota lagunekin, egun ederra igarotzeko dauden atsedenlekuetan. Era berean, puntu honetatik Oderiaga (1245m), Nafarkorta (1019m) eta Gorbeia (1481m) maitatura ere igotzeko aukera dago.\nGR honek, mendizaletasuna praktikan jartzeko ibilbide anitz eskaintzeaz gain, artzain ondarea erakusten du antzinatik abereen igarobide moduan erabilitako hainbat landa bide, basabide eta antzinako eskorga bide eta bidezidorretan zehar.\nNerbioi ibaia, zeina urteetan zehar eskualdeko industria txikien eta handien arteko lotura izan den, azken hamarraldian nabarmenki aldatu da; izan ere, ingurune erakargarri eta ingurugiro zaindu bilakatu da. Egun, Nerbioiko parke linealaren bitartez gozatu dezakegu.\nIbilbideak, 8 km tan zehar, Laudio, Aiara eta Amurrio herriak, historiaz betetako baserriak eta edertasun naturala ezagutzeko aukera eskaintzen du. Bizikletaz zein oinez egiteko biziki aproposa da. Horrez gain, bidea ez denez zaila, nagusientzako eta umeentzako egokia da.\nGaur egun, ibilbidea luzatu egin da Salbioko geltokitik Amurrion kokatutako alemanen eskolara arte.\nIbilbide zirkular hori Arabatik ere igarotzen da, zehazki, Bizkaiarekin muga egiten duen Laudio udalerritik.\nGerra Zibilean ezarritako defentsa lerroa Laudioko Kamaraka mendiraino iristen da, eta, egun, mendi ibilbide hori egin daiteke.Laudiotik hara iristeko, Ermuko Andre Mariaren santutegitik joan beharra dago.\nIbilbidean zehar lubakiak eta metrailadoreen habiak bisitatu daitezke.\nHorrez gain, argibide panelak ere badaude, elurtegiak eta karabiak nola erabiltzen ziren azaltzeko eta Burdin Hesiaren historia oso osorik ezagutzera emateko.\nPR A 37 Aspaltzako ibilbide zirkularra\n“ZIRKULAR ASPALTZA” deritzon bidexkak 15,6 km ditu, zirkularra da eta Amurrioko kiroldegian hasi eta amaitzen da. Ibilbide laburragoa egin nahi dutenentzat, ibilbidearen bi saihesbide daude.\nBidexka honako auzo zahar hauetatik igarotzen da: Pardio, Mariaka, Aldama, San Roque eta Abiaga. Goikomendi Kuxkumendi eta Izarzako txokoak ere zeharkatzen ditu, eta udalerriko gailurrik altuenetakoa den Aspaltza edo Peña Negrako gailurreraino iristen da, zeinak eremuaren panoramika ederrenetariko batez gozatzeko aukera eskaintzen duen.\nIbilbidea udalerriko baso publikoan kontserbatutako ekosistemetan barrena igarotzen da eta, aldi berean, Amurrioko ingurune naturaleko ingurumen heziketari eskainitako guneak lotzen ditu.\nPDFan deskargatu Wikilocen ikusi


Zumarragan irabazita, arnasa hartu du Hondarribiak : Bidasoko Hitza\nZumarragan irabazita, arnasa hartu du Hondarribiak\nUrolaren kontra irabazi dute Ohorezko Mailakoek, 30. minututik jokalari bat gutxiagoz jokatu arren.\nAurreko asteburuan Tolosa indartsuaren kontra etxean berdindu eta gero, balio handiko garaipena lortu zuen Ohorezko Mailako taldeak larunbatean Zumarragako Argixaon. 1-2 irabazi zion Urolari, 60 minutuz jokalari bat gutxiagorekin aritu arren. Sailkapenean hamahirugarren posturaino igo da Hondarribia, hiru postu irabaziz, baina oraindik egoera arriskutsuan dago, jaitsiera postuetatik oso gertu, eta puntuatzen jarraitu behar du taldeak. Hurrengo larunbatean Touringen kontra jokatuko dute berdeek Hondartzan. Oreretakoak multzoko azkenak dira bi punturekin, gol asko jasotzen dituzte eta hori baliatu beharko luke Hondarribiko taldeak.\nUrolaren kontra irabazita, Urola bera eta beste bi talde aurreratu ditu (arg: @hondarribiafe)


Tabernak, maitasuna, kalea • ZUZEU\nTabernak, maitasuna, kalea –\nTabernak, maitasuna, kalea Tabernak, maitasuna, kalea\nEkonomia, harremanak, kaleak, tabernak\nZer duzu buruan “Tabernak, maitasuna, kalea”-ri buruz\nasier 2019-01-23 16:00\nBada beste gai bat ostalaritzarekin lotua kezka larria sortzen didana: Bertan kontsumitzen dena. Lehengairik kaxkar eta merkeenak sartzen dizkigute irabazi merkea beste helbururik ez duena. (low cost benefits). Zaborra arte bihurturik forma usai eta kolore guztietako kaka taberna zein jatetxeetan, moderno,klasiko, kutre edo sofistikatuetan. Zabor janedana eta zabor lan harremana.\nEgongo da ahalegintxo xume bezain mugatua bat egingo duen salbuespenik, baina praktika hau daorokortua, ia erabatekoa, eta hala dela frogatzeko aukera izan dut azken aldian.\nHonek esan nahi duena da gure espazio publikoak zein publikoarentzakoak, elikagaien korporazio erraldoien esku geratu direla, erakundeen eskuhartze zuzenagatik (osakidetza) eta jendartearen ezaxola kontsumistarengatik.\nDena ez da kalterako,niri behintzat ostalaritza girotik aldentzeko eta beste harreman sozial mota batzuk bilatzeko laguntzen ari zait.


Txikipedia:Kontinenteen talka - Wikipedia, entziklopedia askea.\n1Zein ondorio dituzte plaken mugimenduak?\nErakutsi/ezkutatu Zein ondorio dituzte plaken mugimenduak? azpiatal\n1.1Epe laburreko ondorioak: lurrikarak\n1.2Epe luzeko ondorioak: mendien sorrera\n2Ikusi beste artikulu hau ere\nPlaka tektonikoen talkaren eskema.\nKontinenteen arteko talka gerta daiteke Lurraren azala osatzen duten plaka edo zatietako bik bata bestearen kontra talka egiten dutenean, hau da, bata bestearen aurka bultzaka ari direnean.\nKontuan izan beharra dago Lurraren azala puzzle erraldoi moduko zerbait dela: hainbat plakatan apurtuta dago, hau da, hainbat zatiz osatuta. Lurraren azala ez da pieza bat bakarra, asko baizik. Gainera, plaka horiek oso-oso poliki mugitu egiten dira, Lurreko mantuaren gainean flotatzen daudelako. Mantua bera mugitzen diren material malguez eginda dago: Lurraren barruan dagoen magma delakoa (harri urtu beroak) gorantz mugitzen da, Lurraren goiko alderantz; eta, hozten denean, beherantz mugitzen da. Horrek ere eragiten du plaka tektonikoen mugimendua.\n1 Zein ondorio dituzte plaken mugimenduak?\n1.1 Epe laburreko ondorioak: lurrikarak\n1.2 Epe luzeko ondorioak: mendien sorrera\n2 Ikusi beste artikulu hau ere\nZein ondorio dituzte plaken mugimenduak?[aldatu | aldatu iturburu kodea]\nPlaken etengabeko mugimendu honen ondorioak desberdinak dira epe laburrean eta epe luzean:\nEpe laburreko ondorioak: lurrikarak[aldatu | aldatu iturburu kodea]\nLurreko plaka horiek, hala ere, oso poliki mugitzen dira; normalean, urtean zentimetro apur batzuk besterik ez. Baina, batzuetan, plaken mugimendu horrek tentsio handia eragiten du plaketako materialen artean, eta orduan zerbait apurtzen da; batzuetan, indar handiz, eta orduan lurrikarak deitzen ditugunak gertatzen dira.\nHau da, bi plakaren arteko lerroan gertatzen dira beti lurrikarak.\nEpe luzeko ondorioak: mendien sorrera[aldatu | aldatu iturburu kodea]\nMendiak honela sortzen dira.\nKontinenteen talkak milioika urtetan zehar dituen ondorioak oso bestelakoak dira: munduan dauden mendilerro eta mendikateak Lurreko plaken mugimenduagatik sortutakoak dira.\nIzan ere, bi plaka elkarren kontra bultzaka ari direnean, haietako bat bestearen gainetik altxatzen da, eta horrela sortzen dira mendilerroak, lurrazala tolestean. Geologian (Lurraren eraketa aztertzen duen zientzian), subdukzioa deitzen zaio plaka bat bestearen azpian sartzeko fenomeno horri.\nPlakek dentsitate desberdina izaten dutelako gertatzen da subdukzioa: normalean, dentsitate handiena duen plaka izaten da bestearen azpian sartzen dena. Dena dela, behean gelditzen den plakak dentsitate oso txikia izanez gero, goiko plaka altxarazi gabe hondoratzen da mantuan eta, orduan, ez da lurrazala tolesten eta mendirik sortzen.\nBi plaka mota daude: batetik, kontinenteak osatzen dituzten plakak lurrazal kontinentaleko parte dira, eta batez ere granitoz osatuak egoten dira; eta, bestetik, itsaspean dauden plakak, basalto gehiagoz osatuak. Beti egon dira kontinenteak lurrazalean itsasoak osatu zirenetik; baina, Lurraren historia geologikoan zehar, kontinenteak mugitu egin dira, hurbildu eta urrundu egin dira, eta, beraz, forma eta kokapen desberdinak eduki dituzte. Eta mugitzen jarraitzen dute; horrek esan nahi du, miloika urte barru, kontinenteak oso desberdinak izango direla gaur duten formarekin konparatuta.\nIkusi beste artikulu hau ere[aldatu | aldatu iturburu kodea]\nSakontzeko, irakurri: «Txikipedia:Plaken tektonika»


Sonia Gandhi - Wikipedia, entziklopedia askea.\nPresident of the Indian National Congress (en)\n2019ko abuztuaren 10a -\n1998ko martxoaren 19a - 2004ko maiatzaren 22a\n← Sharad Pawar (en) - Lal Krishna Advani (en) →\n1998ko martxoaren 14a - 2017ko abenduaren 16a\n← Sitaram Kesri (en) - Rahul Gandhi (en) →\nMember of the 13th Lok Sabha (en)\nBarrutia: Amethi Lok Sabha constituency (en) , Bellary Lok Sabha constituency (en)\nHautetsia: 13th Lok Sabha (en)\nBarrutia: Rae Bareli Lok Sabha constituency (en)\nHautetsia: 2014 Indian general election in Rae Bareli Lok Sabha constituency (en)\nLusiana, 1946ko abenduaren 9a (75 urte)\nItalia 1983ko apirila)\nIndia (1983ko apirilaren 13a -\n10 Janpath (en)\nRajiv Gandhi (1969 - 1991)\nRahul Gandhi (en)\nPriyanka Vadra (en)\nSonia Gandhi, Sonia Maino izenarekin jaioa (Lusiana, Italia, 1946ko abenduak 9, Indiako Kongresu Nazionala alderdi politiko indiarreko presidentea da. Indiako lehen ministroa izan zen Rajiv Gandhiren alarguna da. Ingalaterrako Cambridgeko Unibertsitatean ikasi zuen.\n2004ko maiatzak 13an, bere alderdia den Indiako Kongresu Nazionalak hauteskundeak irabazi zituen. Lau egun beranduago, maiatzak 17an, Indiako burtsa indezeek, sekulako beherakadak jasan zituzten, merkatuak ireki eta lehen minutuetako bapateko salmenten ondoren. Sonia Gandhiren gobernu berriaren politika ekonomikoari buruzko ziurgabetasunaren ondorioz, Mumbaiko indizeak 800 puntu galdu zituen, edo %15 inguru, lehen 23 minutuetan. Hau, burtsa indize honen historian, egun bakarrean gertatzen den beherakadarik gogorrena da. Hurrengo egunean, Sonia Gandhik, lehen ministro karguari uko egiten dio Lok Sabhan, eta Manmohan Singh da gobernua osatzen duena.\nNehru-Gandhi dinastiaren bizitza politikoan, tragedia ugari gertatu izan da. Bere senar Rajiv eta bere amaginarreba Indira, hauek ere lehen ministroak izan zirenak, erailak izan ziren.\nWikimedia Commonsen badira fitxategi gehiago, gai hau dutenak: Sonia Gandhi\nBNF: 121362812 (data)\nOrriaren azken aldaketa: 24 martxoa 2019, 21:49.


seinalatzaile / seinalekuntza\nseinale (orobat sinale g.er. eta siñale g.er.) 1 iz zerbait adierazten edo ezagutarazten duen aztarna, ikurra, higidura edo ezaugarria.\nZeruaren keinu, aieru eta seinale eta halakoetan sinesten hasiko ote nintzen, bada? Edorta Jimenez «Sukar ustelaren urtea» - 76. orr.\nPasadan ohartu zen gizonaren ilajean xerlo horiak bazeudela, tindagaiaren hondakina, agian, zaharreriaren seinale behin-betikoa, agian. Jon Alonso «Lisboako Setioaren Historia» - José Saramago - 161. orr.\n-Zer seinale ematen diguzu hori egiteko aginpidea duzula frogatzeko? Elizen arteko biblia Jn 2,18\nApostolu naizela adierazten duten seinaleak. Elizen arteko biblia 2 Ko 12,12\nEta hau egia dela frogatzeko, seinale hauek ematen dizkizut. Askoren artean «Asisko Frantzizko, Asisko Klara» - 1050. orr.\nEmanen dizuet seinale bat, ezagutaraziko zaituztena. Piarres Aintziart «Santiago oinez» - 214. orr.\nSusmoaren seinale gisa interpretatzen da seriotasun hori. Josu Zabaleta «Gerrako pilotu» - Antoine Saint-Exupéry - 27. orr.\nSeinale eta mirari bila dabiltzanek, errepara biezaiote Frantziskoren santutasunari, eta aurkituko dute bilatzen dutena. Askoren artean «Asisko Frantzizko, Asisko Klara» - 238. orr.\nGalera handi baten seinalea daramagu kopetan idatzia, eguzki betearen argitan ezin ikus daitekeen seinale bat. Iñaki Segurola «Gaur ere ez du hiltzeko eguraldirik egingo» - 113. orr.\nBeste seinale bat agertu zen zeruan: herensuge gorri handi bat, zazpi buru eta hamar adar zituena, eta buruetan koroa bana. Elizen arteko biblia Ap 12,3\nGérard-ek arrazakeriaren seinale diren alukeriak noizbehinka eta alegia deus ez botatzen ditu. Eneko Bidegain «Anbroxio» - 175. orr.\nMary Annek zigarro bat piztu du, animatuta zegoelako seinale. Bernardo Atxaga «Soinujolearen semea» - 386. orr.\n«Herritarrek seinale argi-argia eman digute eta errespetatuko dugu», erantsi zuen. Berria - Harian 2005-06-02\nGero, lurrean ahozpeztu eta, turutek seinalea ematean, deiadar egin zioten Jainkoari. Elizen arteko biblia 1 M 4,40\n-Armada abiatzeko seinalea kanoikada bat izango duk. Edorta Jimenez «Sukar ustelaren urtea» - 360. orr.\nAbiatzeko seinalea emateko. Elizen arteko biblia Zen 10,2\nFaramirrek seinale bat egin eta Maizterra erretiratu egin zen, gurkera eginez. Agustin Otsoa «Eraztunen Jauna III» - J.R.R. Tolkien - 295. orr.\nBehin seinale hori eginda, Irkutskeko defendatzaileak eraso guneetara bilduko ziren. Karlos Zabala «Mikel Strogoff» - Jules Verne - 443. orr.\nAzkenik, bedeinkatu egin zituen, gurutzearen seinalea eginez. Askoren artean «Asisko Frantzizko, Asisko Klara» - 219. orr.\nHitz hauek esanik, gurutze santuaren seinalea egin zion bekokian. Askoren artean «Asisko Frantzizko, Asisko Klara» - 999. orr.\nSeinale txar horien aurka sintoma hobeago batzuk ere bazeuden. Iñaki Mendiguren «Historiaren azterketa II» - A.J. Toynbee - 361. orr.\nBi bezero sartu zaizkit gaur zu ontziak garbitzen ari zinela, eta seinale ona izan da hori. Xabier Aranburu «Alkimista» - Paulo Coelho - 73. orr.\nHau nahiko berria da euskal munduan eta, zalantza gabe, ez da batere seinale txarra. Pello Salaburu «Euskararen etxea» - 55. orr.\nAmodioaren estiren auhenak eta soldaduen herotsak zeramatzan gogoan, lanjer hurbil baten seinale isila bailiran. Zeruan beste seinale handi eta harrigarri bat ikusi nuen: zazpi aingeru zazpi izurrirekin; azken izurriak ziren, horietan burutzen baitzen Jainkoaren zigorra. Itxaro Borda «Zeruetako erresuma» - 97. orr.\nJainkoak maite eta lagunduko zuelako seinale ezin argiago gisa. Jon Alonso «Lisboako Setioaren Historia» - José Saramago - 176. orr.\nZer egin? gizon hau mirarizko seinale asko egiten ari da! Elizen arteko biblia Jn 11,47\nParte txarreko seinale hark lur jota utzi zuen. Karlos Zabala «Mikel Strogoff» - Jules Verne - 360. orr.\nIndian pertsona bati izterretik eustea ohorezko seinale da. Gotzon Garate «India harrigarria» - 117. orr.\nEuskal Herrian beltzik ez duk eta azken beltza ikusten denean, miseriaren seinale garratza dela aitor dezakeat. Itxaro Borda «Zeruetako erresuma» - 35. orr.\nAzkenean, leihora hurbildu eta ohiko seinalea egin zuen. Askoren artean «Asisko Frantzizko, Asisko Klara» - 456. orr.\nLau nota botatzen zituen beti -mi, la, mi, la-, norbaitekin harremanetan jartzeko seinale ezkutua ziruditenak. Ramon Saizarbitoria «Gorde nazazu lurpean» - 429. orr.\nAzkenaren aurreko seinaleak. - 0. orr.\nOrdaintzen ez zuenari beso bat moztuko zitzaion, lapur seinale gisa, jendeak hala ezagun zezan. Karlos Linazasoro «Glosolaliak» - 24. orr.\nArgi seinale nabariak azaldu omen ziren zeruan. Bernardo Atxaga «Lekuak» - 140. orr.\nBiharamunean antzeman zuten lehenbiziko arrisku-seinale zehatza. Xabier Aranburu «Alkimista» - Paulo Coelho - 181. orr.\nAmetsaren errepikapen erlatiboarekin harritu samar nengoen, baina artean ez zitzaizkidan alarma-seinaleak piztu. Iban Zaldua «Etorkizuna» - 72. orr.\nSendagile eta ingeniariek neke handiak hartu behar izaten dituzte matxura-seinaleak agertzen dituzten piezak konpontzeko edo ordezkatzeko. Irene Aldasoro «Giza gorputza lanean» - John Lenihan - 241. orr.\nMartiri-seinale haiek ez zuten ikusleen barnean beldur-ikara sortzen. Askoren artean «Asisko Frantzizko, Asisko Klara» - 254. orr.\nLarunbata ere eman nien, atseden-eguna, nire eta haien arteko elkartasun-seinale izateko. Elizen arteko biblia Ez 20,12\nBainugela edukitzea, aberastasun-seinale, gero eta normalago bihurtu zen gerra ostean Elkartasun seinale legez, jaiki eta Mentxuri hurbildu zitzaion. Joseba Urteaga «Lekua» - Annie Ernaux - 48. orr.\nGuztiak santutasun seinale bereziz aberastuak izan ziren. Askoren artean «Asisko Frantzizko, Asisko Klara» - 942. orr.\nLagun on batekin bide bera egin eta borondate bereko ez izatea, gaiztakeria-seinale da eta zentzu faltaren adierazle garbia. Askoren artean «Asisko Frantzizko, Asisko Klara» - 305. orr.\nZuria zen altxaturik zekarren eskua, ahurra aurrerantz, bake-seinale gisa. Agustin Otsoa «Eraztunen Jauna III» - J.R.R. Tolkien - 49. orr.\nEta bezperako gogoeta berak eginik, alboko ateak seinale gorriz markatu zituen. Patxi Zubizarreta «Mila gau eta bat gehiago» - Anonimoa - 105. orr.\nHorretan, burua ezer ulertu ezinik eta bihotza ezohiko ikuskariagatik kezkaz betea zuela, iltzeen seinaleak hasi zitzaizkion esku-oinetan agertzen. Askoren artean «Asisko Frantzizko, Asisko Klara» - 241. orr.\nJipoiak utzitako seinaleak dauzka soinean nabarmen. Rafa Egiguren «Mentxakaren aitorpena» - Jose Ramon Goikoetxea - 21. orr.\nIkuskariak, desagertzean, halako kartsutasun miragarri bat utzi zion bihotzean, eta hori bezain seinale miragarriak haragian inprimatuak. Askoren artean «Asisko Frantzizko, Asisko Klara» - 823. orr.\nSantuaren gorputzean zigilu bezala markaturiko Errege gorenaren seinaleak. Askoren artean «Asisko Frantzizko, Asisko Klara» - 821. orr.\n5 zerbait jakinarazteko, argibideren bat emateko erabiltzen den abenikozko ikur grafikoa.\nGidariek askotan ez dituzte errespetatzen seinaleak. Berria - Ekonomia 2004-01-30\nManiobraria esnatu eta seinalea aldatzen du. Fernando Rey «Zorrotz begiratutako trenak» - Bohumil Hrabal - 48. orr.\nSemaforoan bide librearen seinalea jarri nuen zerbitzuko bagoneta motorduna sar zedin. Fernando Rey «Zorrotz begiratutako trenak» - Bohumil Hrabal - 55. orr.\nBide bakoitzaren hasieran jarri seinale bat, ezpatak zein hiritara joan behar duen adieraziz. Elizen arteko biblia Ez 21,24\nIrteeran, seinale zahar batean, inguruko herrien izenak zeuden idatzita: ezkerrera, Cestona 14 km, Azpetia 22 km; eskuinera, Guetaria 3 km eta Zumaya 9 km. Rafa Egiguren «Mentxakaren aitorpena» - Jose Ramon Goikoetxea - 220. orr.\nBesteekin komunikatzeko balio ez duen seinale sistema bat erabiltzea ez da erabilgarria, alegia. Berria - Gaiak 2004-04-30\nBeste bide-seinale batzuen artean, bazen bat "San Sebastián 3 km" jartzen zuena. Inazio Mujika Iraola «Gerezi Denbora» - 55. orr.\nKataroen lurraldeak oraindik, autopistako bide-seinaleak ondo gogoratzen duen bezala. Mikel Hernandez Abaitua «Ohe bat ozeanoaren erdian» - 92. orr.\nHazparneko herriak erabaki du bide seinaleak emaitea bide eta bidexka guzietan. Herria 2002-12-05\nBide-seinale elebidunak direla eta ez direla. Aingeru Epaltza «Lasto sua» - 93. orr.\nZurezko kale-seinale zahar bat zegoen zintzilika kandela pozoitsuak saltzen zituen denda baten gainean. Iñaki Mendiguren «Harry Potter eta sekretuen ganbera» - J.K. Rowling - 50. orr.\nMotorra trafiko-seinale baten kontra utzi, eta une batez, eskuak gerrian, pentsatzen ahalegindu nintzen. Iban Zaldua «Gezurrak, gezurrak, gezurrak» - 123. orr.\n8 eroaleren batek transmititzen duen gauza entzungaia, ikusgaia edo kontrolatzailea.\n'Galileo' sistemaren sateliteak lehenengo seinaleak igorri ditu. Berria - Gaiak 2006-01-14\nSoinu horiek bibrazio mekanikoak dira, eta horiek garunean prozesatzeko moduko seinale bihurtzeak ingeniaritza-arazo interesgarri eta zailak sorrarazten ditu. Irene Aldasoro «Giza gorputza lanean» - John Lenihan - 110. orr.\nBadirelako ikusmen sisteman mugimenduaren atzemaile bereziak, erretinan elkarrengandik hurbil dauden puntuetan eragina duten seinaleak kodetzeko gai direnak. Josu Zabaleta «Irudia» - Jacques Aumont - 47. orr.\nLaborategian seinalea analizatzean, [...]. Lourdes Oñederra «Fonetika fonologia hitzez hitz» - 117. orr.\nAntz handiagoa du Morse seinale batekin korronte beti-berdin batekin baino. Irene Aldasoro «Giza gorputza lanean» - John Lenihan - 114. orr.\nBip-bip seinaleek Agataren belarria oihartzun metalikoz bete zuten. Itxaro Borda «Zeruetako erresuma» - 216. orr.\nEzinbestekoa da muskuluek oso bizkor erantzutea uzkurtzeko agintzen dien seinaleari. Irene Aldasoro «Giza gorputza lanean» - John Lenihan - 58. orr.\nSeinale horiek, nerbio-konexioetan zehar garunera iristean, gutxitu egiten dute ADHren emaria; horren ondorioz, gernu-ekoizpena handitu, eta odol-bolumena murrizten laguntzen dute. Irene Aldasoro «Giza gorputza lanean» - John Lenihan - 196. orr.\nMuskulu bat luzatzen den guztietan, haren nerbio-amaierek seinale bat sortzen dute; seinale hori, bizkar-muinera iritsi bezain laster, nerbio-amaieretara bideratzen da berriro, mugimendu-neurona batetik zehar, eta nerbio-amaierek muskulua uzkurrarazten dute. Irene Aldasoro «Giza gorputza lanean» - John Lenihan - 231. orr.\nGarunetik muskuluraino [...] seinalea milisegundo batzuetan helaraztea da diseinuaren lehenengo arazoa. Irene Aldasoro «Giza gorputza lanean» - John Lenihan - 58. orr.\nBaina seinale eferente bat igortzen da, eta ikusleak seinale hori begiaren inolako mugimenduri ez dagokion seinale erreaferente batekin alderatuz, "mugitzen" ikusten du mundua. Josu Zabaleta «Irudia» - Jacques Aumont - 48. orr.\nSeinale ahul batek, berriz, maiztasun apalean transmitituko ditu bulkadak. Irene Aldasoro «Giza gorputza lanean» - John Lenihan - 224. orr.\nSoinu-bibrazioak seinale elektriko (edo agian kimiko) bihurtzen direla belarrian. Irene Aldasoro «Giza gorputza lanean» - John Lenihan - 113. orr.\nInguruko nerbio zelula batek seinale elektriko bat sortzen du, eta garunera igarotzen da seinalea. Irene Aldasoro «Giza gorputza lanean» - John Lenihan - 102. orr.\nSeinale kontrajarri horiek elkarri gehitzen (edo kentzen) zaizkio, eta, azken emaitzak abiatze-atalasea gainditzen badu, beste bulkada bat transmititzen da; gainditzen ez badu, berriz, blokeaturik geldituko da mezua. Irene Aldasoro «Giza gorputza lanean» - John Lenihan - 227. orr.\nBeste arazo bat, berriz, seinale entzungarriak nahiko konplikatuak izateak sortzen du, Ez dakigu nola ateratzen duen garunak hain informazio zehatza seinale aski landugabe horietatik. Irene Aldasoro «Giza gorputza lanean» - John Lenihan - 252. orr.\n10 (hitz elkartuetan lehen osagai gisa)\nAurreko kapituluetan ikasi dugu zer edo zer seinale-sarreraren mekanismoez, eta aipatu ditugu seinale-irteeraren mekanismo batzuk ere, eta nola haien bitartez bihurtzen den nerbio-bulkada bat benetako ekintza: muskulu-uzkurtze, esate baterako. Irene Aldasoro «Giza gorputza lanean» - John Lenihan - 228. orr.\nGarunera iristen diren seinale mota berriak interpretatzen ikasi behar du, kasu horretan, pazienteak. Irene Aldasoro «Giza gorputza lanean» - John Lenihan - 253. orr.\n11 (hitz elkartuetan bigarren osagai gisa)\nHalako une jakin batean output funtzionalari (esate baterako, eskuari edo ahotsari) hemisferio bat bakarrik konektatzen zaiola segurtatzeko, beste kontrol-seinale batzuk beharko lirateke. Irene Aldasoro «Giza gorputza lanean» - John Lenihan - 264. orr.\nIntentsitatea gehitu ahala, soinu ozena zena sentipen mingarri bihurtzen da: entzumen-organo delikatuei berehalaxe kaltea datorkien abisu-seinalea. Irene Aldasoro «Giza gorputza lanean» - John Lenihan - 122. orr.\nHalako moduz ezen askoz konstanteago mantentzen baita output-seinalea argi-inputa baino. Irene Aldasoro «Giza gorputza lanean» - John Lenihan - 95. orr.\nNerbio seinalearen izaera zein den ere, elektrizitate bidezko seinalearekin metafora gisa baizik berdindu ezin daitekeena, ez baitago batere garbi oraindik. Josu Zabaleta «Irudia» - Jacques Aumont - 23. orr.\nBegia sentikorren den lekuan, gutxi gorabehera 50 eta 150 arteko kuantuko ikusmen-seinale batek ikuste-sentipen bat sortuko luke, gehienetan, begiaren kanpoaldea (kornea, alegia) ukitzean. Irene Aldasoro «Giza gorputza lanean» - John Lenihan - 101. orr.\nKenketa baten aurrean gaudela esan daiteke eta hori ere [...] hots seinalearen ahultzetzat hartu behar da. Lourdes Oñederra «Fonetika fonologia hitzez hitz» - 34. orr.\n"Zarata" hori baino nabarmen handiago izan behar du argi-seinaleak. Irene Aldasoro «Giza gorputza lanean» - John Lenihan - 103. orr.\nUsain-seinaleak zuzenean igarotzen dira garunera. Irene Aldasoro «Giza gorputza lanean» - John Lenihan - 135. orr.\n12 seinale izan2 du ad\nEz nintzen ohartua ere barneko inketa gosearen seinale nuela. Piarres Aintziart «Santiago oinez» - 237. orr.\nGaizki erabilia izan zen seinale zuen. Gotzon Garate «New Yorkeko kronika beltza» - 112. orr.\n-Hain zuzen ere hantxe, urrats bakar batzuetara zegoen bat, panama kapela eta bota horiz [...] aurpegi gorri biribilean atsegin sakona seinale zuela. Anton Garikano «Farorantz» - Virginia Woolf - 19. orr.\n13 seinale izan1 da ad\nEz da bertutearen seinale, jelosia ongi ulertu batena baizik. Josu Zabaleta «Gerrako pilotu» - Antoine Saint-Exupéry - 147. orr.\nHiltzen badira, Jaunak bidali ez nauen seinale izango da. Jose Antonio Mujika «Agindutako lurraren bila I» - 209. orr.\nKultura mailan, klimatxo bat igo dugun seinale ere bada hori. Pello Zabala «Naturaren mintzoa» - 111. orr.\nHaurra zela, tximeletak zorte onaren seinale zirela esana zion aitonak. Xabier Aranburu «Alkimista» - Paulo Coelho - 51. orr.\nEz da ohartzen gau-argien itzaltze hori egunaren itzuleraren seinale dela. Iñaki Mendiguren «Historiaren azterketa II» - A.J. Toynbee - 158. orr.\nHizketa arrotzez mintzatzea, beraz, sinesgogorrentzat da seinale, ez sinestedunentzat. Elizen arteko biblia 1 Ko 14,22\nEzekiel seinale izango da zuentzat; berak egin duen guztia egingo duzue. Elizen arteko biblia Ez 24,24\nPesimismo hori gainbeheraren, hondamendiaren, nekearen eta ahuleriaren seinale ote da baitezpada? Iñaki Segurola «Gaur ere ez du hiltzeko eguraldirik egingo» - 133. orr.\nOrain dena da akordioa, adostasuna, elkar hartu beharra [...] eta arrosario zuri hori bizitasun falta latz baten, bizi-beldur baten, seinale da, zahardadezko eritasun batena. Iñaki Segurola «Gaur ere ez du hiltzeko eguraldirik egingo» - 81. orr.\nErrusian, erbi bat bidazti baten bidean gurutzatzea ezbeharren bat hurbil dagoen seinale da, herri sineste baten arabera. Karlos Zabala «Mikel Strogoff» - Jules Verne - 359. orr.\n14 (aditza ezabaturik)\nEdertasuna, Egia baten seinale edo ikur ote? Piarres Aintziart «Santiago oinez» - 127. orr.\nKanpoan zebilelako seinale. Migel Angel Mintegi «Denak du bere prezioa» - 259. orr.\nItsua sutarantz badoa, seinale suaren premia sortu zaiola. Josu Zabaleta «Gerrako pilotu» - Antoine Saint-Exupéry - 160. orr.\nArtelanak aura baldin badu, seinale argitasuna dariola, bibrazio bereziak eragiten dituela. Josu Zabaleta «Irudia» - Jacques Aumont - 279. orr.\nIlea, mototsik gabea jadanik, idor zekarren hala ere, txanoa buruan edo arta handiz dutxatua zen seinale. Aingeru Epaltza «Rock'n'roll» - 102. orr.\nOna da hori, bihotza bizirik daukazun seinale. Xabier Aranburu «Alkimista» - Paulo Coelho - 177. orr.\nBera ere gogor jo bazuten, seinale ez gintuela saldu. Bernardo Atxaga «Soinujolearen semea» - 440. orr.\nHan-hemenka, herri batzuk, inor gabe jadanik, tatariarren tropak hurbiltzen ari ziren seinale. Karlos Zabala «Mikel Strogoff» - Jules Verne - 176. orr.\nArdo-sagardoek ere kaltea nozitzen zuten seinale. Pello Zabala «Naturaren mintzoa» - 24. orr.\nBegirada finkatzeko eginahala zuen pinpirrindua zegoen seinale. Aingeru Epaltza «Rock'n'roll» - 363. orr.\naieru eta seinale (6); aldaketaren seinale (6); ari den seinale (13); ari diren seinale (6); ari naizen seinale (4); ari zelako seinale (4); arrakastaren seinale (4)\nbide seinale (25); bide seinale bat (6); bide seinale elebidunak (4); bizi seinale (4); bizirik dagoen seinale (5)\ndabilen seinale (4); dagoen seinale (26); dagoen seinale da (4); dauden seinale (8); delako seinale (7); den seinale (58); den seinale da (6); diren seinale (27); diren seinale da (6); dituen seinale (4); dituzten seinale (5); doan seinale (8); duen seinale (32); dugun seinale (5); duten seinale (12); duzun seinale (4)\nere seinale (6); erlisione seinale (7); ez dagoen seinale (4); ez den seinale (11); ez duen seinale (5); ez zen seinale (5); ez zuen seinale (6)\nmaitasunaren seinale (4); mirarizko seinale (10); mirarizko seinale eske (4)\nnaizen seinale (8); nuen seinale (5)\noso seinale ona (5)\nseinale argia (12); seinale asko (6); seinale bat egin (6); seinale bat izan (7); seinale baten zain (5); seinale berezi (5); seinale berriak (7)\nseinale egin (6); seinale elebidunak (9); seinale elebidunen (4); seinale elektriko (6); seinale elektrikoak (4); seinale eske (7) ; seinale garbi (5); seinale garbia (6); seinale gisa (18); seinale handi (5)\nseinale izan (11); seinale izango (20); seinale izango da (14); seinale izaten (4)\nseinale ona (87); seinale ona da (16); seinale ona iruditu (4); seinale ona izan (4); seinale ona izango (5); seinale ontzat (4); seinale ote (7); seinale txar (4); seinale txarra (39); seinale txarra da (6); seinale txarra izango (4)\ntoki seinale berriak (4)\nzegoelako seinale (6); zegoen seinale (8); zela seinale (5); zelako seinale (10); zen seinale (21); zenaren seinale (5); zer seinale (6); zerbaiten seinale (8)\nabiatzeko seinalea (6); den seinalea (7); duen seinalea (5); gurutze santuaren seinalea (8); gurutzearen seinalea (72); gurutzearen seinalea egin (24); gurutzearen seinalea eginez (12); hasteko seinalea (4); krexaren seinalea (4); lehen seinalea (7)\nseinalea agertu (4); seinalea egin (49); seinalea egin zuen (17); seinalea eginez (16); seinalea egiten (6); seinalea eman (12); seinalea emateko (4); seinalea galdu (4); seinalea izan (11); seinalea izango (7); seinalea jaso (5); seinalea jasotzen (5)\nzelako seinalea (6); zerbaiten seinalea (4)\nbide seinaleak (22); mirarizko seinaleak (5); seinaleak ageri (5); seinaleak egiten (5); trafiko seinaleak (4)\nseinalearen zain (5)\ngurutzearen seinaleaz (4)\narrisku seinaleren (4); seinaleren baten bila (5)\nbizitza seinalerik (4); inolako seinalerik (6); seinalerik argiena (4); seinalerik eman (9); seinalerik ematen (5); seinalerik gabe (6); seinalerik jaso (4)\nseinaletzat hartu (17)


Antortxerak – Irungo Alardea | Alarde de Irun\n1522ko urte hartan Juan Pérez de Azcue, Hondarribian jaioa, eta Miguel de Ambulodi, Oiartzunen jaioa eta Irunen bizi zena, Kapitainen agindupean zegoen Irun. 400 soldadurekin zeuden Irunen eta, gaztelua arriskuan zegoela ikusita, Donostiara joan ziren Beltrán de la Cueva Kapitain Nagusiari haren berri ematera. Hark 2.000 soldadu baino gutxiago zituen eta zalditeriako 200 gizon Donostia babesteko, eta ezezkoa eman zuen ekintzaren zailtasunaren aurrean. Kapitainek esan zioten berak ezin bazuen, eurek tropa nafarrak erasotuko zituztela beren etxea defendatzeko. Horren aurrean, Kapitain Nagusiak onartu zuen Irunera laguntzea, bere infanteriako ia tropa osoarekin eta zalditeriako 150 gizonekin. Azcue eta Ambulodi kapitainek lortu zuten bertako 1.500 gizon biltzea etsaia garaitzeko.\nGauez iritsi ziren, isil-isilik, Aginagako Saroia haraneraino, Burutaran etxeko jaunak aholkatu zien beren zaldien apatxak isiltzeko eta mingainak lotzeko, irrintzirik egin ez zezaten, bestela armada inbaditzailea ohartu egingo baitzen. Era berean, Mosén Pedro de Hirizar apaiza, Errenterian bizi zena, hornigaien edukitzailea zen eta 400 lastargiko sorta zuen. 400 emakume eta haur bildu zituen eta gauez, 400 lastargiak piztuta, aurrera egin zuten Errege Bidetik, Oiartzungo eta Errenteriako bidegurutzetatik Irun aldera.\nFrantses-nafarrek pentsatu zuten Irungo alde horretatik etorriko zela erasoa, baina bien bitartean, Azcue eta Ambulodi Kapitainek, bertako tropekin, mendiaren beste aldetik erosotu zituzten frantsesak eta ezustean harrapatu zituzten. Plan horrekin armada inbaditzailea ihesi joan zen inolako borrokarik gabe.\n1937. urtean, irailaren 4an, hiriaren askatasunaren lehen urteurrena ospatzeko antolatutako ekitaldien programan zegoen antortxeren prozesioa. Parrokiatik gaueko 9etan atera zen prozesioan Junkaleko Ama Birjinaren irudia eraman zuten, eta oso gutxitan gertatu izan da hori. Milaka fededun joan ziren, kandelak piztuak zituztela, gurtutako irudiari laguntzen erabat hondatutako kaleetan barrena: Eskoleta, Fermín Calbeton, Colon ibilbidea, Zabaltza plaza, San Juan plaza eta Eliza kalea. Ekitaldi ikusgarria izan omen zen.\n1998. urteaz geroztik, Pagoki Gazteen Elkarte irundarrak ekitaldi hori berreskuratu du gertakari historiko hura gogora ekartzeko, beren borondatez parte hartzen duten eskualdeko emakumeekin eta haurrekin.\nUrtero, ekainaren 29ko gau horretan, Errege Bideko kaleak igarotzen dituzte garai hartakoen antzeko jantziekin eta eskuetan eramaten dituzten lastargien argiarekin.\n22:00etan abiatzen dira Artaleku kaletik, Hermanos Iturrino anbulatorioaren parean, Kale Nagusian barrena jaisten dira San Juan plazara, gero San Martzial, Sargia, Larretxipi, Urdanibia plaza, Santa Elena, Ermita kalea eta Arbesko errota kalean barrena joaten dira eta Artia zubian bukatzen dute ibilbidea. Kale horietako zenbait lekutan talde batzuk prest egoten dira Antortxerak igarotzean Txalapartaren soinuarekin isiltasuna hausteko.\nUrtetik urtera gehiago dira parte hartzen duten emakumeak eta haurrak, martingala historiko hartako 400 lastargi piztu haien kopurua nabarmen gaindituz.\n(Rafa Gonzalez Merinok idatzia eta 09.06.17ko Diario Vasco egunkarian argitaratua.)\nwww.antorcheras.com contacto@antorcheras.com Facebook\nPagoki Gazte elkartetik atsegin handiz ikusten dugu gero eta jende gehiagok parte hartzen duela antortxeren ospakizunean. Horregatik eta dena ondo atera dadin eta gaizki ulerturik egon ez dadin, dekalogo bat idatzi dugu ekitaldia zertan datzan labur azaltzeko.\nEkainaren 29an 21:30ean. Ibilbidea: Hermanos Iturrino anbulatoriotik Artia zubiraino.\nIbilbidean zehar: ISILTASUNA.\nHiru antortxerak osatutako ilaretan banatzen gara.\nGarra iritsi egingo zaizu, ez duzu zeuk sortu behar.\nHaurrak oinez aterako dira, paseatzeko aulkitxoa etxean utziko dugu.\nJantzi iluna eta espartinak.\nBitxien kutxa ere etxean utziko dugu.\nSaia zaitezte ez makillatzen.\nBildu edo estali ilea.\nGuztiok gara PAGOKI.\nDistantzia: 1,7 km | Iraupena: 60 min. inguru\nArtaleku kaletik abiatu, eta kale Nagusian, San Martzial kalean, Sargia kalean, Larretxipi eta Ermita kaleetan barrena Artia zubiraino.\nBazkaldu baino lehen Gazteluzar gazteluko hondarretara bisita gidatua egin dute Larunbat honetan, hamaseigarren urtez jarraian, Hondarribiko eta Irungo Alardeetako konpainia eta parte-hartze murriztuko unitate ezberdinetako buruzagiak bi alardeen arteko anaitasun bazkaria ospatzeko elkartu dira. Eguna 11:00etan hasi zen Irungo batzokian txistorra eta salda batekin. 12:30ean Gazteluzar gazteluko hondarretara bisita gidatua […]\nDagoeneko 3 eurotan eros daiteke hiriko hainbat dendatan Buruzagien Batzordeak eta Alardearen Batzordeak azken urteetan ohi izan den bezala egutegiaren edizio berria prestatu dute, Quique Escalante Memorialeko argazkien aukeraketarekin egindakoa. 2019ko egutegiak diseinu modernoa dauka, iazkoaren antzekoa, txuri, beltz eta gorri koloreetan oinarrituta. Irudien tamaina inoiz baino handiagoa da, memorialaren […]\nHurrengo egunetan zein lan-batzordean parte hartuko duten jakingo dute Javier Garcia Nietok (Olaberriako kapitain berria), Mikel Urtizbereak (Anakako kapitain berria) eta Luis Mari Alustizak (Santiagoko kapitain berria) lehen aldiz parte hartu dute gaur Buruzagien Batzordearen bilera batean, euren konpainietako arduradunak direlarik. Jenerala, batzordeburu dela, infanteriako komandantea, infanteriako kapitain guztiek eta […]


Hemen da The Indezents berria! | barretartia\nfebrero 19, 2014 · de barretartia\t· en Ikusteko, Irakurtzeko.\t·\nIritsi da eguna hilabeteak paliza ematen aritu ostean The Indezents berria martxan jartzeko. Egia esan, prestatze prozesuan zehar egun hau sekula iritsiko ez zela ere pentsatu nuen baina hemen da eta @Bootxok aukera ederra eskaini dit web gune eder honetan estreinu hau iragarri ahal izateko.\n
The Indezents berria (Promoa) from The Indezents on Vimeo</a>.
\nFinlandia, Rural Postmodern Videos… Zer demontre da hau guztia? Beno, ba bi elementu horiek dira gehienbat blog berri hau martxan jartzera eraman nautenak. Rural Postmodern Videos sasi-produktora bat da eta aspaldi abandonatua nuen bideogintzarako zaletasuna berrartzeko aitzakia bat besterik ez da. Bideoklip Rural Postmodernoak egitera dedikatuko nahiz gehienbat bertan (ez galdetu hori zer den nik neuk ere ez baitut oso garbi…). Horretaz gain, harrikara ezberdinak eta enkarguak ere gauzatuko ditut eta web gune zoragarri batentzat eginiko spot bat izango da hain zuzen ere Rural Postmodern Videos honen lehen ekoizpena (egun gutxi barru ikusi ahal izango duzue).\nHorixe da blog honen bi hanka berrietatik lehena baina onartu beharrean naiz zirrara gehien sortzen didana bigarrena dela, Finlandia alegia. Eta zer da Finlandia? Ba nobela online bat. Bai bai, ondo irakurri duzue. Asteartero zatitxo bat argitaratuko dut eta zuek irakurtzen, nik idazten bezain ongi pasatzea espero dut (erdia bada gustura dagoeneko). Ez dizuet gehiegi aurreratu nahi baina esango dizuet filma indie bat dela paperean harrapatuta. Beste gauza batzuen artean, heldua egiteaz hitz egiten duela eta fikzioa eta errealitatea etengabe nahasten direla betezen dituen orrietan zehar (dagoeneko nik neuk ere ez dakit muga hori non dagoen…).\nDatorren astean hasiko naiz argitaratzen eta Barretartiako generalak irakurri du zerbait dagoeneko. Bere esku utziko dut erreseña zabalago bat.\nBa horixe guztia eta hori bakarrik aldi berean! Gonbidatuta zaudetela The Indezents berrian nahi duzuenean sartzera eta han izango nauzuela nahi duzuenerako.\n← Asteko txiolaria: @AinizeM\nJoxeren analisia: krisia Nafarroako gobernuan →


Beranduegi umea izateko? • ZUZEU\nBeranduegi umea izateko? –\nPasa den astean pare bat berri irakurri nituen tokiko egunkari batean “Deia”-n, hain zuzen. Bertan, guraso berantiarrei buruz aritzen ziren. Artikulu hauek hasieratik nire arreta bereganatu zuten eta interes handia piztu zidaten. Egunkaria utzi eta berehala hasi nintzen interneten kontsultak egiten. Denbora gutxi igaro eta gero, pila bat idazki aurkitu nituen, non hainbat mediku edo profesionalek, honi buruz iritzia ematen zuten. Eta zuen iritziz, zer? Ondo dago edo egokia da umeak hain berandu izatea?\nEmakumeen ugaltze adina 15 eta 45 urte artean ezarri dute medikuek. Baina argi dago, muturretan, alegia, gazteegi edo zaharregi izatean, haurdunaldi gutxiago izaten direla. Azken urteotan, aldiz, 40 urte inguruko erditzeak ugariagoak dira. Lehenengo haurdunaldi eta erditze urtea atzeratzen ari da gure herrian eta oro har, garatutako herrialdeetan. Horrez gain, laborategi eta ugaltze-klinikek laguntza artifiziala ematen dute antzutasunaren aurka. Batzuetan, emaileen hazi (esperma) edo obuluekin, menopausia garaiko emakumeek umea edukitzea lortu dute. Munduko errekorra Indiako Erramatti Mangayamma-k du. 73 urterekin ume bat ez, bikiak izan zituen iaz, 2019 urtean!\nNire aburuz, txarto dago edo bederen, ez da osasuntsua umeak zaharregi edukitzea. Alde batetik, amaren gorputza jada ez dago hain prestatuta horrelako esfortzu fisikorik egiteko. Bestetik, aitaren “hazia” gero eta nagusiagoa izanda, ahulago bihurtuko da. Beraz, zailagoa izango da haurdun geratzea eta baita arriskutsuagoa ama eta umearentzat. Askotan emakume nagusiek bakardadea eta ilusio falta sentitzeak umea izatera bultzatzen ditu, baina hau ez da pisuzko arrazoi bat ume bat izateko. Azken batean, ume horrek gabezia afektiboak izan ditzake eta bere garapenean arazoak eduki litzake. Gainera, aipatzekoa da, gizonen kasuan, nahiz eta posibilitate txikiago izan, badira 60 urtetik aurrera umea ernaltzen dutenak. Kasu hauek gizon aberatsen artean izaten dira ohikoagoak. Adibidez, Mick Jagger, The Rolling Stones musika taldeko abeslari eta kantagilea, 73 urterekin izan zuen umea -bikotekide askoz gazteagoarekin, noski-. Baina aitak nagusiak dira jada eta seme-alabak heldutasunera heldu aurretik hiltzeko probabilitate handiagoa dute, bere ondorengoak umerzurtz utziz. .Umeentzat garrantzitsua da gurasoak haiekin handitzea, aholkuak jasotzea, jolastea… heztea azken finean. Bai amak, bai aitak laguntza handia izan daitezke, batez ere beren haurtzaroan. Era berean, aitite-amama edo izeko-osabak edukitzea ere umearen bizitzan garrantzitsua izan daiteke.\nHala ere, hainbat iruzkin positibo aurkitu nituen interneten guraso berantiarrekiko. Hauek esaten zuten ama izateko ideia ez dela galtzen eta askotan, bere bizitzan zehar ez dituela aukerarik izan ama izateko. Hau da, 40-50 urterekin bikote berria aurkitu dute eta ama izateko gogoa mantentzen dutenez, saiatzen dira. Ume osasuntsuak izan daitezke, bai, baina, esan bezala, osasunaz gain, badaude beste aldagai gehiago, ezta?\nZer duzu buruan “Beranduegi umea izateko?”-ri buruz\nEltzola 2020-04-23 21:30\nIkaragarria txo. Jendeak ez dauka ideaiarik ez, aurpegi txarrean bozkatzen, zelakoak


Saizar baserritik iparraldera, Txoritoki deitzen den gain lau batean daude kokatuak Usaskueaundi eta Usaskuetxiki baserriak. 1864ko "Nomenclátor de la Provincia de Guipúzcoa" delako zerrendan, "Usascue" baserri bakarra agertzen da, zehazki udaletxetik 1.600 metrora dagoena. Aipatutako urte horretan dirudienez bi etxe isolatuak ziren.\nUsaskueaundi baserriari Usaskuezarra ere deitzen zaio. Lehen, Lasarteko Muñagorri familia zen baserriaren jabeak, eta Aburruza familia maizter bizi zen. Zelestino Aburruza Asteasuko Ain-Etxeberri baserriko semea zen. Aburruza abizena Bidaniako Elola bailaran dagoen izen bereko oinetxetik dator, eta XVI. mendetik aurrera Gipuzkoako Beterri aldean zabaldu zen.\nZelestino ezkondu, eta Anoetara pasa zen bizitzera. Han jaio zen Maria Matista Aburruza, Ibarrolaaundiko amona, Usaskuaundiko amona den Maria Matista Agirreren koinata. Zelestino eta bere emazte Maria Juana Otegi Anoetatik Larbainera etorri ziren bizitzera, zazpi seme-alabarekin. Larbaingo beste etxean, berriz, Agirretarrak bizi ziren, Beasaingo San Andres baserritik etorrita.\nLarbain saldu zenean, Usaskura aldatu zen Zelestino bere familiarekin. Agustin bere semea gelditu zen etxearekin. Agustin, Larbaingo aldameneko etxeko alaba zen Maria Matista Agirrerekin ezkondu zen.\nAgustin eta Maria Matistak sei alaba eta seme bat izan zituzten, eta haietatik Felisa alaba gelditu zen baserrian, Fidel Balerdi Mintegirekin ezkondua, Orexako Txuriñeberriko semea. Bi seme-alaba dituzte. Etxea 1965ean erosi zioten Lasarteko Konsuelo Muñagorriri. Usaskueaundi baserri txikia da, lauzpabost abelburu izaten zituen. Gaur, zazpi larre-behi dituzte. Lehen, etxeko amona Maria Matista joaten zen Lasartera esnea partitzera, astoarekin egunero. 1990ean Usaskuee baserri zaharra bota egin zuten, eta gaur dagoen etxe berria eraiki.\nBada baserri honen izenaren antzinako aipamenik: 1644an Joanes de Arrillaga Usasque agertzen da Usurbilen alkatea aukeratzeko egin zen batzar batean partaide.\n1704ean, Sebastian de Arrillaga zen "Usasque" etxeko eta baserriko jabea.\n1934-1935. Zubietan Euskal jaia: 1-. Domingo Arruti (Ibarrolaundi) 2-. Maria Matista Aburruza (Ususkuezar). 3-. Blas Ugarte (Egiluzetxiki).\n1918. Gertrudis Aburruza (Zelestino Aburruzaren iloba).Alargunduta etorri zen Lekeitiora Ameriketako Estatu Batuetatik eta bertan hil zen.\n1931. Zelestino Aburruza eta Maria Juana Otegi senar-emazteak.\nMartina Goitia, Maria Matista Aburruzaren ama.\nZelestino eta Joxe Mari Aburruza bikiak.\nEzkerretik eskubira: Joxe Aburruza. Jaxinta Agirre. Kontxi Aburruza.\nMendizorrotz. Usaskueaundiko hiru ahizpak, Begoña Makazaga (Buenabista) eta Arantxa Olasagasti (Txara).\nJaxinta Agirre (Usaskueko alaba Txulonera ezkondu zen).\n1960. Usaskueaundi. Joxe Inaxio Herrero Aburruza.


Ohiko galderak - ig karratu\nZer da eta zertarako balio du\nEnergia ziurtagiriak eragiten dizu?\n>> Ohiko galderak\nAholkatu egiten zaitugu\nAurrekontua zure neurrira\nZer dira eraikin baten energia-kalifikazioa eta energia-ziurtapena?\nZertarako balio du eraikinen eraginkortasun energetikoa ziurtatzeak?\nZer eraikinek eduki behar dute derrigorrean eraginkortasun energetikoaren ziurtagiri bat?\nNoizko izango da derrigorrezkoa eraginkortasun energetikoaren ziurtagiria edukitzea?\nZer ardura eragiten ditu?\nZer datu jaso behar ditu eraginkortasun energetikoaren ziurtagiriak?\nEraginkortasun energetikoaren ziurtagiria iraungitzen al da?\nNolakoa izango da eraginkortasun energetikoaren etiketa?\nRespuestas a preguntas frecuentes sobre el Real Decreto 235/2013 (Ministerio de Industria, Energía y Turismo)\nFuntzionamendu- eta okupazio-baldintza normaletan eraikin baten energia-eskariari aurre egiteko behar den energia-kontsumoa kalkulatzean ateratzen den emaitza da energia-kalifikazioa. Eraikinak zazpi letrako serie batean sailkatzen ditu; G letrak esan nahi du eraikina eraginkortasun txikienekoa dela, eta A letrak, berriz, eraginkortasun handienekoa, energia-kontsumoari eta CO2 emisioei dagokienez, antzeko mota eta toki bateko oinarrizko eraikin batekin alderatuta.\nEraikin baten energia-kalifikazioa emateko prozesua da energia-ziurtapena, eta eraginkortasun energetikoaren ziurtagiri eta etiketa bat ematen dira horren bidez.\nEskuratutako energia-kalifikazioa egiaztatzen duen agiria da energia-ziurtagiria, eta eraikinaren eraginkortasun energetikoaren etiketa emateko aukera ematen du.\n• Eraikinak edo eraikinaren zati batek eskuratutako eraginkortasun energetikoaren kalifikazio-maila adierazten duen bereizgarria da energia-etiketa.\nEnergia-ziurtapenak informazio erabilgarria eskaintzen dio erabiltzaileari erosi edo alokatu nahi duen eraikinaren edo etxebizitzaren energia-jokabidearen gainean. Era berean, eraginkortasun energetikoa hobetzeko aukerak emango dizkio erabiltzaileari, lehendik eraikita zeuden eraikinen eraginkortasun energetikoaren ziurtagirietan gomendioak ere jasoko baitira.\nEraikin publikoetan, eraikinen eraginkortasun energetikoari buruzko 2010/31/EB Zuzentarau europarrari jarraiki, agintari publikoek erabiltzen dituzten eta herritarren bisitak jaso ohi dituzten eraikinek eredugarri izan behar dute, eta ingurumen- eta energia-faktoreak kontuan hartzen dituztela erakutsi, beraz, energia-ziurtapenak egin beharko dituzte aldizka.\nEraiki berri diren eraikinek.\nSaldu egingo diren edo beste errentari bati alokatuko zaizkion eraikinek edo eraikin-zatiek. Eraikinaren zatitzat jotzen dira eraikin edo lokal batean aparteko erabilera bat edo titulartasun juridiko desberdina duten eta aparteko moduan erabiltzeko diseinatu diren unitateak, solairuak, etxebizitzak edo apartamenduak.\n3. Erakunde publiko batek lehendik eraikita zegoen eta 250 m2 baino gehiagoko azalera erabilgarria duen eraikin edo eraikin-zati batean lan egiten badu, eta herritarrek maiz bisitatzen badute hori, eraikin edo eraikin zati horrek.\nSalbuetsita geratzen dira:\nIngurune aitortu batekoak direlako edo balio arkitektoniko edo historiko berezia dutelako ofizialki babestuta dauden eraikinak eta monumentuak, dekretuaren eskakizunak betetzeak modu onartezinean alda badezake haien izaera edo itxura.\nKulturako eta erlijio-jardueretarako soilik erabiltzen diren eraikinak edo eraikin-unitateak.\nBehin-behineko eraikuntzak, bi urterako edo gutxiagorako erabiliko direla aurreikusten bada.\nIndustria- eta nekazaritza-eraikinak, bizitoki gisa erabiltzen ez diren eta lantegietarako eta industria- eta nekazaritza-prozesuetarako erabiltzen diren zatiei dagokienez.\n50 m2 baino gutxiagoko azalera erabilgarria duten eraikin edo eraikin-zati isolatuak.\nErreforma handiak egiteko edo eraisteko erositako eraikinak.\nUrte batean lau hilabetez baino gutxiagoz erabiltzen diren etxebizitzen eta lehendik eraikita dauden eraikinak edo eraikin-zatiak, edo urtean zehar denbora mugatu batez erabiltzen direnak horiek urte osoan erabiliz gero kontsumituko litzatekeen energia-kopuruaren % 25 baino gutxiago kontsumituko dela aurreikusten bada.\nEraiki berriak 2007ko azaroaren 1a\nBirgaitzeak(1) > 1.000 m2 2007ko azaroaren 1a\nSalmentak eta alokatzeak 2013ko ekainaren 1a\n(2)> 500 m2 2013ko ekainaren 1a\nHerri-administrazioen eraikinak(2) 500 eta 250 m2 artean 2015eko uztailaren 9a\nHerri-administrazioen eraikinak(2), alokatutakoak > 250 m2 2015eko abenduaren 31\n(1) Inguratzailearen itxituren % 25 baino gehiago berritzen bada.\n(2) Herritarrak joan ohi badira bertara.\nSustatzailearen edo jabearen ardura da:\nEraginkortasun energetikoaren ziurtapena gauzatzeko enkargua ematea teknikari ziurtatzaile bati.\nEraginkortasun energetikoaren ziurtagiria www.euskadi.net web-orriko erregistroan inskribatzea, edo teknikari ziurtatzailearen bidez egitea hori.\nEraikinaren energia-etiketa sartzea saltzeko edo alokatzeko eskaintza, sustapen eta iragarki guztietan.\nHerritarrak eraikin jakin batera joaten badira maiz, etiketak ikusgai egon behar du.\nHigiezina salduz gero, energia-ziurtagiria eta energia-etiketa ematea jabe berriari, edo, alokatu egiten bada, horien kopia bat ematea maizterrari.\nKalifikazioa A, B edo C bada, aldeko txostena egiteko enkargua ematea kanpo kontrolerako gaituta dagoen eragile bati. Txosten hori ere erregistroan sartuko da ziurtagiriarekin batera.\nJatorrizko dokumentazioa gordetzea.\nZiurtagiria berritzea iraungitakoan (hamar urteko baliozkotasuna du), edo eraginkortasun energetikoaren ziurtagiria eguneratzea energia-kalifikazioa aldatzen duten berrikuntzak egiten badira (galdara berria jartzea, leiho berriak jartzea, inguratzailean isolamendua jartzea, energia berriztagarriak jartzea edo kentzea, airea girotzeko eta/edo ACSrako erregai-mota aldatzea, etab.).\nTeknikari ziurtatzailearen ardura da:\nEraginkortasun energetikoaren ziurtagiria www.euskadi.net web-orriko erregistroan sartzea etiketa eskuratzeko.\nBehar diren probak, egiaztapenak eta ikuskatzeak egitea ziurtagirian jasotzen den informazioa egiazkoa dela baieztatzeko.\nEraginkortasun energetikoa hobetzeko gomendioak egitea; teknikoki bideragarriak (*) eta ekonomikoki errentagarriak izan behar dute.\nProiektu-fasean dagoen eraikin berri baten eraginkortasun energetikoaren ziurtagiria gauzatze-proiektuan sartzea, eta eraikin amaituko fasean eraginkortasun energetikoaren ziurtagiria eraikinaren liburuan sartzea.\nBehar den laguntza ematea energiaren arloan eskumena duen zuzendaritzak behar diren ikuskapenak egin ahal ditzan ziurtapena egiaztatzeko.\nBehar den laguntza ematea gaitutako eragileek kanpo-kontroleko lanak egin ditzaten.\n(*) Teknikoki bideragarriak izateak esan nahi du gomendioek bat etorri behar dutela estatuko eta tokiko araudiarekin, eta eraikinaren izaerara egokitu behar dutela. Era berean, gomendioek ekonomikoki bideragarri izan behar lukete, inbertsioaren itzulkina handia bada ere.\nEnergia eta Meategien Zuzendaritzaren ardura da:\nEraginkortasun energetikoaren ziurtagiria duten eraikinen erregistro publiko bat gaitzea (prestatzen ari dira).\nZiurtagiriak ikuskatzea eta horien kontrol teknikoa eta administratiboa gauzatzea, eta eraikinaren eraginkortasun energetikoaren etiketa ematea.\nTeknikari ziurtatzaileen erregistro bat gaitzea (prestatzen ari dira).\nKanpo-kontrola gauzatzeko gaitutako eragileen erregistro bat gaitzea.\nIndustria, Energia eta Turismo Ministerioaren Erregistro Orokorrean aitortutako prozeduren eta tresnen bidez eskuratzen da energia-kalifikazioa.\nEAEn, energiaren alorrean eskumena duen zuzendaritza arduratzen da, EEEren bidez, espediente guztien ikuskapen administratiboaz eta teknikoaz, metodologia behar bezala aplikatzen dela egiaztatzeko.\nEnergia-ziurtagiria eta energia-etiketa eskuratzea.\nEraginkortasun energetikoaren ziurtagiria eskuratuz gero, energia-etiketa erabili ahal izango da; teknikari ziurtatzaileak eskuratuko du hori administrazioak eskabidea onartzen duenean aplikazio telematikoaren bidez, eta sustatzaileari edo jabeari emango dio.\nEtiketa ikusgai egotea.\nEraikina edo eraikin-zatia saltzeko edo alokatzeko eskaintza, sustapen eta iragarki guztietan sartu behar da energia-etiketa. Higiezina salduz gero, jatorrizko ziurtagiria ere eman behar zaio jabe berriari pisuari dagokion gainerako dokumentazio guztiarekin batera, eta, alokatuz gero, ziurtagiriaren kopia bat eman beharko zaio maizterrari.\nEnergia-etiketa eska daitekeen egoera guztietan (salmenta, alokatzea, eraikin berriak eta birgaitzeak), titulartasun pribatuko eraikinetan edo eraikin-zatietan, herritarrak maiz joaten badira horietara eta 500 m2 baino gehiagoko azalera erabilgarria badute, toki nabarmenean eta garbi ikusteko moduan jarri beharko da energia-etiketa.\nAgintari publikoek erabiltzen dituzten eraikinetan edo eraikin-unitateetan, herritarrak maiz joaten badira horietara eta 250 m2 baino gehiagoko azalera erabilgarria badute, toki nabarmenean eta garbi ikusteko moduan jarri beharko da energia-etiketa derrigorrean.\nGainerako egoeretan nahi izanez gero soilik jarriko da ikusgai etiketa.\nHonako hauek jaso behar ditu ziurtagiriak:\nEraikinaren identifikazio-datuak: eraikinaren izena, helbidea, katastro-erreferentzia, etab.\nKalifikazioa gauzatzeko zer prozedura onartu erabili den.\nEraikuntza-unean aurrezteari eta eraginkortasun energetikoari buruzko zer araudi zen aplikagarri.\nEraikinaren ezaugarri energetikoak: inguratzailea, instalazioak, konfort termikoko baldintzak, argiak, barneko airearen kalitatea.\nEraginkortasun energetikoko zer kalifikazio eskuratu den.\nLehendik eraikita zeuden eraikinei dagokienez, gainera, honako hau ere jaso beharko du:\nEraginkortasun energetikoko maila optimoak edo errentagarriak hobetzeko gomendioen dokumentua.\nEraginkortasun energetikoaren ziurtagiriak 10 urtez balioko du gehienez. Epe hori igarotakoan, berritu egin beharko da.\nEdonola ere, nahi izanez gero ziurtagiria eguneratu ahal izango da eraginkortasun energetikoari eragiten dioten alderdiak aldatzen badira, eta, beraz, energia-kalifikazioa eta ziurtagiria alda badaitezke.\nZenbat balio du energia-ziurtagiriak?\nEnergia-ziurtagiriaren kostua ziurtatzeko etxebizitza, lokal edo bulegoaren egoerak, ezaugarriek eta bezeroak emandako datuek baldintzatuko dute. Gure tarifak aztertu edo jarri gurekin harremanetan eta aurrekontua egingo dizugu.\nAlzado Sur 2


Abere izutu baten modura dar-dar barneratu zen Iruñeko Takonera parkeko iluntasunean. Hasieran ez zuen ezer ikusten, baina begiak egin ahala siluetak bereizten hasi zen. Murailaren petrilean eseri zen zer egin ez zekiela. Izerditan zituen eskuak, ahoa lehor, silueta haietarantz bultzatu eta aldi berean balaztatzen zuten bere baitako bi indarren arteko borrokaren ondorio. Muraila behetan zeuden basahuntzen marruek braust batean zutiarazi zuten. Harakinekin jaialdiaren gauean izandako sentsazio berdinak hartu zuen: bat zen zuhaitzekin, bat zen gauarekin, gorputza desegin eta adar haietara zihoakion, zakiletik sortzen zitzaion irrika erraldoi hark tiraka. Gau bihurtu zen, oro estaltzen zuen gaua.\nMurailaren petrilari jarraitu zion, urratsak kili-kolo. Gizon lodikote bat iruditu zitzaiona eseririk zegoen, bera noiz iragango espera-edo. Hurbildu ahala irrika gartsua ahuldu eta izuak hartu zuen berriz ere. Gizonarengana gerturatzean azkartu egin zituen urratsak eta burua jaitsi. Zuzen begiratu zion besteak. Burua jaso zuen Bazterrek, han zeukan potoloa so, bigun, eme. Irrika gartsua hustu zitzaion. «Zertara etorri nauk hona?». Jada ez zen arbola, jada ez zen mendi, jada ez zen gau; izaki ziztrin sentitu zuen bere burua.\nAlde egitea erabaki zuen. Legarrezko bidea zuri ageri zen iluntasunean. Ia lasterka arbola artetik atera eta bideari heldu zion. Bere burua madarikatu zuen, han beteko zuen zer edo zer aurkituko zuela pentsatzeagatik, eta hala ere, oraindik nabari zituen hankartetik tiratzen zion irrika haren txingar arrastoak.\nHarakinez akordatu zen, bila arituko zitzaiola pentsatzeak desioa eta gorrotoaren arteko irrika eragin zion. Argitara atera zen. Autoak ageri ziren aparkaturik. «Marika nazkagarriak!». Iluntasunetik urrundu ahala baretuz zihoakion beldurrak sorturiko askatasun uhin batek hartu zuen porrotaren zapore metalikoarekin batera. Ez zen arakatzeko ere gai izan! Autoen babesa bilatu zuen barnetik zetorkion borrokari ihes egiteko. Citroen Visa bati erreparatu zion. Hautsirik zeukan atzeko pilotua. E-dun ikurrina zeukan itsatsirik pilotuaren ondoren. Handik ihes egiteko agintzen zion indarrari kontra eginez begiratu zuen atzera. Auto artetik arbolape ilunerantz zihoan gizon bat ikusi zuen. Gizona begira ari zitzaion. «Hau gizona duk» pentsatu zuen Bazterrek, lehenagoko potoloa gogoan. Mozkotea, bizkar zabala, ile motza, bekain beteak, motxila txiki bat zeraman bizkarrean.\nGizonak arbolapera egin ondoren, itzuli eta erronkari so egin zion argia eta iluntasunak muga egiten zuten lerroan, hankartea igurzten zuen bitartean. Bazterrek dar-dar zeuzkan hankak. Harakin itzulipurdikatu zitzaion gogoan, irrikaren sua garretan pizten zitzaiola. Gizona iluntasunean desagertu zen atzera begira.\nBazter, mengelkeriak alde batera utzi, itzuli eta arbolapera abiatu zen urrats azkarrez. Itsutu egin zuen iluntasunak. «Non nago?». Beldur oldarra nabaritu zuen. Arbola baten kontra bermaturik zegoen. Bazterrek gerturatu ahala nabari zuen desioaren ziztada zakiletik gora.\n«Zerbait eginen dugu?».\nArgitara abiatu ziren isilean. Citroen Visa gorria seinalatu zion. Pilotu hautsia, E-dun ikurrina. Autoa irekitzeko giltza sartzen ari zenean, irribarre antzeko bat egin zion gizonak. Orbain ubelkara bat zuen ezpainaren ezkerreko ertzetik kokotserantz. Garrek indar hartu zioten berriz ere Bazterri.\nZimitorio atzera eraman zuen gizonak. Motorra itzali eta motxila hartu zuen atzetik. Nafarroa Oinez, Tafalla 1986. Irudi zuri beltzari erreparatu zion. Puzzle beltz batean urrats baten arrasto zuria. Barraka batean txanda egiten egon zela akordatu zen. Gizonak kondoiak atera zituen.\nBazterrek musu eman eta orbaina laztandu zion.


Talentia zerbitzua | Bizkaia Talent\nGure lurraldeko unibertsitate-talentuaren aurrerapenaren alde egiten dugu, ikasleen trebetasunak garatuz eta Bizkaiko enpresa-errealitatearen berri emanez.\nHiru programa ditugu graduko eta graduondoko ikasketak egiten ari diren unibertsitate-ikasleentzat: Talentia Skills, Talentia Challenge eta Be Basque Ambassadors.\nTalentia Skills bikaintasun-programaren xedeak dira ikasleen zeharkako trebetasunak garatzea, haien prestakuntza-aldian bideratzea, eta modu proaktiboan Euskadiko erreferentziazko enpresetara eta sektoreetara gerturatzea.\nProgramako parte-hartzaileak, lehen egunetik bertatik, jakintza-alor anitzeko talde batean aritzen dira lanean, zeina Euskadiko hiru unibertsitateetako hainbat profiletako eta adar akademikotako lagunek osatuta dagoen.\nXede-taldea: graduko ikasketak egiten ari diren Bizkaiko unibertsitate-ikasleak, ahalmen handiena dutenak.\nProgramaren iraupena: 4 urte. Ikasleak unibertsitateek hautatzen dituzte, graduko ikasketetako lehen urtean.\nJarduerak: gaikako tailerrak, taldekako coaching saioak, topaketak Bizkaiko erakundeekin.\nUnibertsitate parte-hartzaileak: EHU, Deustuko Unibertsitatea, Mondragon Unibertsitatea.\nEnpresa baldin bazara eta programan parte hartu nahi baduzu, idatzi mezua helbide honetara: iratxe.tajada@bizkaiatalent.eus\nTalentia Challenge unibertsitate-graduatu juniorrentzako programa da, Bizkaiko erakunde batek aurkezturiko erronka estrategiko bati aurre egiteko balio-proposamen bat egin dezaten.\nEnpresako tutoreak lagunduta eta team coach nahiz profesional adituek bideratuta, talentu gazteek proposatu dieten erronkaren irtenbidea identifikatzeko, aztertzeko eta diseinatzeko lan egiten dute, hainbat profil eta adar akademikotako lagunek osaturiko jakintza-alor anitzeko talde batean.\nXede-taldea: unibertsitate-graduatu juniorrak (0-5 urte graduatu zirenetik).\nProgramaren iraupena: 5 hilabete.\n*La Caixak finantzaturiko programa.\nEnpresa baldin bazara eta programan parte hartu nahi baduzu, zure erakundeko ateak belaunaldi berriei irekitzeko, idatzi mezua helbide honetara: iratxe.tajada@bizkaiatalent.eus\nAurreko edizioak: Talentia Challenge (4º)\nBe Basque Ambassadors programaren helburua da graduondoko ikasketak egiten ari diren nazioarteko ikasleak fidelizatzea. Horretarako, gure herrialdean gizarteratzen eta lan-munduan txertatzen laguntzen diegu, lurraldean goi-mailako prestakuntza duten profesionalak sustatzeko, erakartzeko eta fidelizatzeko ekosistema bat sortzeko asmoz.\nBeste helburu bat da ikasle horiek euskal enbaxadoreak izatea, beren lan-ibilbidea munduko beste toki batean garatzen badute, eta, horrela, betiko gure herrialdearekin harremanetan segitzea eta bertokoa sentitzea, Bizkaia Talenten “Be Basque” estrategiari ezin hobeto jarraikiz.\nXede-taldea: graduondoko ikasketak edo doktoretza-tesia Bizkaian egiten ari diren nazioarteko ikasleak.\nJarduerak: hitzaldi parte-hartzaileak, prestakuntza-tailerrak, topaketak Bizkaiko erakundeekin, jarduera soziokulturalak.\nProgramari buruzko informazio gehiago nahi izanez gero, idatzi mezua helbide honetara: bebasqueambassadors@bizkaiatalent.eus


Notre-Dame-des-Landes - Wikipedia, entziklopedia askea.\nBlain, Fay-de-Bretagne, Gregamp-ar-Feunteunioù, Héric eta Vigneux-de-Bretagne\n2.223 (2018ko urtarrilaren 1a)\n1.057 (%47.5) 1.127 (%50.7)\nNotre-Dame-des-Landes (,, frantsesez eta ofizialki: Notre-Dame-des-Landes) bretainiako udalerria da. Administratiboki Frantziako Loira Atlantikoa departamenduan dago, Loirerria eskualdean. 2013an 1.875 biztanle zituen.\n2007an Notre-Dame-des-Landes udalerrian erroldatutako biztanleak 1.875 ziren. Familiak 653 ziren, horien artean 118 pertsona bakarrekoak ziren (73 bakarrik bizi ziren gizonak eta 45 bakarrik bizi ziren emakumeak), 200 seme-alabarik gabeko familiak ziren, 298 seme-alabak dituzten bikoteak ziren eta 37 seme-alabak dituzten guraso-bakarreko familiak ziren.\n2007an 723 etxebizitza zeuden, 680 familiaren etxebizitza nagusia ziren, 12 bigarren erresidentzia ziren eta 31 hutsik zeuden. 709 etxeak ziren eta 13 apartamentuak ziren. 680 etxebizitza nagusietatik 535 bere jabearen bizilekua ziren, 137 alokairuan okupaturik zeuden eta 8 doan lagata zeuden; 3 etxek gela bat zuten, 33 etxek bi zituzten, 103 etxek hiru zituzten, 154 etxek lau zituzten eta 387 etxek bost zituzten. 565 etxek euren parking plaza propioa zuten azpian. 236 etxetan ibilgailu bat zegoen eta 417 etxetan bat baino gehiago zituzten.\nNotre-Dame-des-Landes udalerriko biztanleria-piramidea 2009an .\n2007an lan egiteko adina zuten pertsonak 1.224 ziren, horien artean 970 aktiboak ziren eta 254 inaktiboak ziren. 970 pertsona aktiboetatik 897 lanean zeuden (491 gizon eta 406 emakume) eta 74 langabezian zeuden (35 gizon eta 39 emakume). 254 pertsona inaktiboetatik 86 erretiraturik zeuden, 110 ikasten zeuden eta 58 "bestelako inaktibo" gisa sailkaturik zeuden.\n2009an Notre-Dame-des-Landes udalerrian 717 unitate fiskal zeuden, 1.974 pertsonek osaturik. Pertsona bakoitzeko diru-sarrera fiskalaren mediana urteko 17.335 euro zen.\n2007an zeuden 55 komertzioetatik, 1 janari enpresa zen, 15 eraikuntza enpresak ziren, 14 ibilgailuen saltze eta konpontze enpresak ziren, 5 garraio enpresak ziren, 3 ostalaritza eta jatetxe enpresak ziren, 1 informazio eta komunikazio enpresa zen, 1 finantziazio enpresa zen, 3 higiezinen enpresak ziren, 7 zerbitzu enpresak ziren, 3 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 21 zerbitzu publikoetatik, 1 posta bulegoa zen, 1 banku bulegoa, 2 ibilgailuen konpontzeko eta nekazaritza tresnetako lantokiak, 2 igeltseroak, 2 margolariak, 2 zurginak, 4 iturginak, 1 argiketaria, 2 eraikuntza enpresak, 2 ile apaindegiak eta 2 jatetxeak.\n2000. urtean Notre-Dame-des-Landes udalerrian 52 nekazaritza-ustiategi zeuden, 2.812 hektarea erabiltzen.\nHéric (5,6 km)\nVigneux-de-Bretagne (6,5 km)\nFay-de-Bretagne (7,2 km)\nGrandchamp-des-Fontaines (8,1 km)\nLe Temple-de-Bretagne (8,5 km)\nLa Chevallerais (9,9 km)


Orereta Rugby Taldea - Wikipedia, entziklopedia askea.\nOrereta Rugby Taldea\nOrereta Rugby Taldea Errenteriako (Gipuzkoa) errugbi kluba izan zen. Taldea 1985an sortu zen. Euskalerriko Rugby Eskola Independientearen taldeetako bat izan zen. Helduen taldeaz aparte, azpiko kategorietako taldeak ere izan zituen.\n80. hamarkadan, Jesús Erro EREIaren sortzaileak Gipuzkoako herri ezberdinetan taldeak sortzeko lanari ekin zion. 1980ko irailaren 17an, udalari zuzendutako idatzi baten bitartez, eskolaren aktibitateak Errenterian garatzeko diru-laguntza bat eskatu zuen. Hau abiapuntu izanik, taldea 1985aren hasieran egi bihurtu zen. Taldearen kudeaketaz Errok bera eta Ignacio "Txano" Gartzia arduratu ziren.\nOrereta Rugby Taldea eta Errenteriako udalaren arteko erlazioa zaila izan zen beti, bereziki Miguel Buen alkatearekin. Horrek bere entrenamenduak eta norgehiagokak jokatzeko zailtasun asko eragin zizkion taldeari. Bere historian zehar, Pontika, Erdialdeko Patxiku zelaia edo Fanderiako gaur egungo "Bakearen parkea" izan zituen joko-zelai, besteak beste.\nInstalazioekin arazoak eta udalarekin zuten erlazio kaxkarrak honelako gertaerak eragin zituen. 1987an, Patxiku zelaian egindako entrenamendu baten ondoren, Udaletxea aldagela bezala erabiltzera hurbildu ziren\nHala ere, Errugbi independientearen talderik aktiboenetakoa izan zen, Lasarteko Beltzekin batera, hainbat topaketa, lehiaketa eta nazioarteko biretan parte-hartuz. Aurre egin zituzten aurkarien artean, Iparraldeko Uztaritze, Frantziako US Tyrosse edo Alemaniako BSC Offenbach 99 taldeak aipatu daitezke.\nUrteak aurrera joan hala, hasierako gogoak baretzen joan ziren eta, 90. hamarkadaren amaieran, taldea osatzeko ahalmena galdu zuten. Dena den, errugbia praktikatzen jarraitu nahi zuten jokalari taldetxo bat mantendu zen. Orduan, EREI eta Jesus Erroren filosofiatik aldenduz, errugbi federatiboarekin bat egin eta Donostiako Atletikoren senior mailako bigarren eta kadete mailako taldeekin bat egin zuten.\nLehen taldea bereizirik, Orereta ikastolak lagunduta, gaztetxo taldeak ere izan zituen. 2021ean, taldeari buruzko historia azaltzeko eta herrian errugbiarekiko zaletasuna sustzeko egitasmoa sortu zen .\n90. hamarkadaren amaieran eta 2000.aren hasieran, Belarmotz fanzinea argitaratu zen. Taldearen eta eskolaren aktibitateez gain, nazioarteko rugbyari buruzko emaitzak eta albisteak ere azaltzen ziren.\n↑ Orereta-Errenteriako Rugbyzaleak egitasmoaren sare sozialak Orereta Rugby Taldea erabiltzailearen orria, Facebook zerbitzuan, profila Instagramen eta Orereta Rugby Taldea erabiltzailearen profila, Twitter zerbitzuan\nOrriaren azken aldaketa: 1 maiatza 2022, 22:25.


Zertan xahutzen dugu dirua? - Kaidara\nKontsumo ohiturak aztertzea eta oinarrizko premiak finkatzea dira jarduera honen bidez lortu nahi diren helburuak. Horretarako, hilean ditugun etxeko gastuak taula batean agertu eta horrekin asetzen ditugun premiez gogoeta egitea proposatzen dugu. Horri esker hainbat kontzeptu landuko dira, hala nola kontsumo arduratsua, kontsumismoa, etab.\nJarduera hau egiteari gutxienez ordubetea eskaintzea aurrikusten da.


Errobi eta Beinat Etxepare AEK euskaltegietako ikasturte hasiera: sortutako klaseak eta matrikulazio datuak |\n← Nafarroa Oinez 2012, Zizur Txikian\nIzarbeibarko eta Lizarraldeko urriaren 29tik azaroaren 11rako euskal agenda. →\nErrobi eta Beinat Etxepare AEK euskaltegietako ikasturte hasiera: sortutako klaseak eta matrikulazio datuak\nPosted on 2012/10/22\tby lizarbeibar\n2012ko ikasturteari hasiera eman zaion honetan Lizarrako eta Garesko euskaltegien matrikulazio-kanpainaren emaitza ekarri dugu hona. Euskal Herri mailako datuak hasiera batean kezkagarriak baziren ere, ematen du azkenean emaitzak xamurtu egin direla eta beherakada ez dela hain nabaria izan. Honi loturik, jakin nahi izan dugu gure eskualdean egoera zein den.\nBertan, kezkatzeko datuak badaude ere, zer ospatu ere bada: Izarbeibarren 15 talde eta 130 ikasle ditugu, iaz garai honetan baino bi talde eta 10 ikasle inguru gehiago, Lizarraldean berriz 9 talde (+ autoikaskuntza) eta 99 ikasle, iaz garai honetan genuen ikasle kopuru antzekoa baina talde bat gehiagorekin; zorionak beraz bi euskaltegiei emaitza pozgarri hauengatik. Dena den, esan badaiteke ere ikasle kopuruan eta taldeetan gora egin dela, talde bakoitzak duen ordu kopuruan ez da gauza bera gertatu, egungo jendartearen isla ote?\nOraindik garaiz zabiltzate euskaltegian izena emateko edota jendea euskaltegira animatzeko, martxan jarri diren klaseak, ordutegiak, ikasgela-lekuak eta haien ezagutza-mailak ondoko estekatan dituzue:\nErrobi euskaltegiko ordutegiak (Izarbeibar eta Mañeruibar).\nBeinat Etxepare euskaltegiko ordutegiak (Lizarraldea).\nPost hau Euskaltegiak atalean publikatu zen. Gogokoetara gehitzeko lotura iraunkorra.


Euskaraz.net - Batzuek geiegi eta besteak ezer ez\nBatzuek geiegi eta besteak ezer ez\nHEMEN ZAUDE: Sarrera » Argitalpenak » Liburu digitalak » Ayerbe Joxe » Batzuek geiegi eta besteak ezer ez\nXegundo Kalonje adiskideari\nJoxe Migel Maizi\nYon O�atibia zanari\nOrtiz eta Berrio\nZaar-saridun batek esanak\nGazte baten aitormenak\nMunduratzera zoazen orri\nArriak negar egin lezake\nKukua noiz entzungo zai\nNere beste zaletasunak\nMaite ditzagun mendiak\nJulian, etzoazela oraindik!\nBein berrogei urtetik gorako kontuak\nTabakoaren alde txar eta bentajak\nUdako edozein igandetan\nIntentzio txarrez ateratako argazkia\nGizon baten komeriak\nLazkao-Txiki tentatu nairik\nOfizio berria zaartu eta gero\n"Hobby"ek mendean artu naute\nBadaukat naiko eragozpen\nOrain ia ogeitamar urte jarriak dira. l968'an ain zuzen. Gizona aspaldi iritxi zan illargira, eta urrutirago ere denbora asko bai�o leen joango dira. Sinistu ezin ditezken moduko aurrerapenen jabe egin gera eta auskalo zer ikusteko gauden oraindik ...\nEta zer? Gu bizi geran mundu ontan ezer aldatu al da? Egin daitekenik egiten al da, ainbat jende goseak eta sortu bear ez luketen alperrikako gudetan i�or il ez dadin? Orduko antzera edo okerrago ez al gabiltza?\nMunduan bai omen da gizaki guztiontzat ai�a janari eta aberastasun, ondo banatu ezkero; bai�a ori egiteko nor da kapaz?\nAinbat lezaketen lurralde aberats eta indartsuenetik asi, bertako eta mundu guziko agintariekin jarraitu eta gu geurekin bukatuz, ez al gera ase-ezi�ak? Eta ez al degu guretzat zenbat eta geiago izan, orduan eta geiago nai izaten?\nNi neuk beintzat nere apalean, egiten dedan bai�o geiago egin dezakedala aitortzeko ez daukat\nDoi�ua: Ai gure antzi�ako ...\nAi gure antzi�ako\nMundu zaar au daukagu\nsakondu eta jarri\nbatzuek geiegi ta\nbesteak ezer ez.\nberen mende arturik\nNaikoa izan arren\nez daude asiak,\nillargira joan nairik\nor dabiltza biak,\nGoi-alde ortan dabiltz\njakin nai nuke zenbat\nEmen ez balegoke\nez liguke emango\nbertan ez al daukate\nIllargi�n eta Marte�n\nnorbait bizi danik,\noraindik ez det uste\nzerbait jakin nairik,\nbai ote dabilkite\nEgin dezagun kontu\neta beren atzetik\nEzin pentsa an onik\nbeste aldera emen\nbata ta bestea\non da jakitea:\n�ez duala i�or nai\nDuenak ez dunari\nanai jatorren gisan\nberetzat nai dena;\nnola izan lezake\nI�ori ezin opa\npentsatzen jarrita ere\nez al da au pena?\nbai�a berekin ditu\nsortuko ez balira\nGure aitonek sarri\nil ziran... ze pena!\nBai�a bada esan bat\naaztuko ez zaitena.\nEskolarik ez bai�a\ndenborak eman digu\ngalduko du dena".\nAsko goseak iltzen.\nez bait dute ezagutu\nez dula txantxarik,\nbizitzeko bai ote\nMixeri latza dago\nnai bai�o geiotan,\nbesterik gabe aski\nbai�a ez dute ori\nEzin bizia bai�o\note da besterik?\nez eman armarik,\nez bazaio egin nai\nbestela ez da faltako


EBTak Espainia kondenatu du eremu babestuetan atari zabaleko meategiak ustiatzeko baimena emateagatik | Consumer\nEBTak Espainia kondenatu du eremu babestuetan atari zabaleko meategiak ustiatzeko baimena emateagatik\nZiurtatu du ez dela ebaluatu haren ingurumen-inpaktua eta urogalloa bezalako espezie arriskutsuetan duen eragina.\narabera: Larunbata, 2011ko azaroaren 26a\nEuropako Batasuneko Justizia Auzitegiak (EBI) Espainia kondenatu du Sil Garaiko eremu babestuan, Gaztela eta Leongo ipar-mendebaldean, atari zabaleko meategiak ustiatzeko baimena emateagatik. Ez du ebaluatu meatze horiek ingurumenean eta urogallo moduko espezieetan duten eragina. Irizpenak arrazoia ematen dio Europako Batzordeari (EB), Espainiak Europar Batasuneko ingurumen-legeria urratzen duela uste duelako kasua EBIn aurkeztu zuela.\nEuropako justiziak adierazten du Espainiak ez duela bete ingurumenaren eta habitataren gaineko eraginaren ebaluazioari buruzko zuzentaraua, “Nueva Julia” eta “Los Ladrones” atari zabaleko meatze-ustiategiak baimendu baititu, baina ez du baimenik eman behar lehendik dauden aire zabaleko ustiapen-proiektuen ondorio zuzenak, zeharkakoak eta metagarriak behar bezala identifikatu, deskribatu eta ebaluatzeko ebaluazioa egiteko.\nEpaiak azpimarratzen du, gainera, Espainiako agintariek ez dituztela beharrezko neurriak hartu habitaten narriadura saihesteko, espezieena barne, eta urogallorako asaldura nabarmenak saihesteko, “Feixolín”, “Salguero Prégame Valdesegadas”, “Fonfría”, “Feixolín-en handitzea” eta “Nueva Julia” ustiategiek eragindakoak.\naltuera altu esplotazio Habitat-eu impacto ambiental-eu urogalar\nAzterlan batek dioenez, hiri handien heren bat baino gehiago basoen mende dago ura izateko\nKilometro bateko petrolio-orban batek mehatxu egin du Volgan hondamendi ekologikoa eragiteko\nIngurumen Sailak uste du fuel gehiago iritsiko dela Atlantikoko kostara depresioak eraginda\nSuak 12.000 lagun baino gehiago utzi ditu Gironan


San Blas opila – Mantala\nTradizioaren arabera, Sebasteko Blas santu bihurtu zen, pertsonak zein animaliak sendatzeko zeukan dohain miragarriagatik. Eztarrian arrain hezur bat trabatuta itolarrian zegoen ume bati bizitza salbatu zion. Haren aldeko gurtza laster zabaldu zen eliza osoan. Euskal Herri osoan, San Blasi laguntza eskatzeko ohitura dago, eztarriko minak kentzeko; batez ere, santu horren omenezko egunean, otsailaren 3an. Zenbait elikagai, goxoki eta soka ezagunak ere bedeinkatzen dira, dagokion tokiko ohituraren arabera.\nEibar da jai hori ospatzeko ohitura sustraituena eta luzeena daukan herrietako bat eta San Blas opilen tradizioari eutsi dio. Eibar osoak anis usaina izaten du egun horretan. Santuaren egunean, opilak etxeetan prestatu eta elizara eramaten dituzte, zapi batez estalita, bedeinkatzera.\nAnisez usaingozotutako opil edo pasta da, azukre-orez edo bainu zuri batez estalia, eta gainean santuaren izena jartzen zaio. Herrien eta etxeen arabera aldaera asko dauzkan arren, oro har, bi San Blas opil mota daudela esan dezakegu: bizkotxo samurra daukatenak eta ore gogorrago eta trinkoagoa daukatenak.\nOndoko osagaiak behar dira: 1 kg irin, 500 g azukre, 200 g gurin edo gantz, dozena erdi arrautza, 25 g legamia eta anis esentzia.\nOratutakoan, mahaiaren gainean zabaldu behar da, arrabol batekin eta nahi dugun tamainako piezak moztu.\nOpila estaliko duen bainu zuria prestatzeko, litro erdi zuringo irabiatu eta 1.500 g azukre erantsi behar zaizkio, bola puntuan. Piezak, labean egosi ondoren, azukre-ore horrekin estali behar dira.\nEibarren, opilak egitea etxeko kontua da, neurri handi batean. Errezeta alabek amengandik oinordetzan hartzen dute eta oraindik ere etxe askotan egiten dituzte.\nGaur egun, Gipuzkoako eta Bizkaiko Durangaldeko gozotegi askotan egiten dituzten San Blas opilak, baina tradizio hori berriagoa da; izan ere, duela hamarkada batzuk arte Eibarren eta Debabarreneko herrietan bakarrik egiten zituzten. Produktu hori goraldian dagoela ere esan dezakegu. Orain, San Blas bezperetan bakarrik ez, hainbat hilabetetan egiten dute.


Patxi Saez: Julian Maia Larretxea: «Nahi badugu jendea euskarara ekarri nahitaezkoa da hizkuntza eredu erraza eta malgua eskaintzea».\nJulian Maia Larretxea.\nJulian Maia Larretxea ikertzaile lesakarrak “Gazteek atzerakarga handiagoa nahi dute euskaraz?” artikulua argitaratu berri du Uztaro aldizkarian. Informatika eta Euskal Filologia ikasketak egin ondoren, Euskal Filologiako doktore tesia irakurri zuen 2000. urtean. Bertan, euskara batuaren eta euskalkien arteko harremanak kezkatuta ekin zion ikerketari, eta orain, besteak beste, euskarazko hitzen ordenak dauka arranguratua, “bereziki garrantzitsua iduritzen baitzait puntu hori euskarazko prosa modu egokian gara dezagun, eta haren bidez komunikazio-efizientzia lor dezagun inguruko bertze hizkuntza indartsuek erdietsia duten maila berean”. Bide horretan, jendarte eleaniztunean bizi garela aipatuta, honakoa diosku: “Nahi badugu jendea euskarara ekarri edo hizkuntza hori erabiltzen eduki, nahitaezkoa iduritzen zait hizkuntza eredu erraza eta malgua eskaintzea hiztunari, horrela “desanima” ez dadin euskara erabiltzeko, bertze hizkuntzetan gauzak “errazagoak” direlakoz eta idatzizko testuak bereziki, oro har, aisago irakurtzen dituelakoz”. Gai horien inguruan aritu gara Bilboko Irakasle Eskolan irakasle lanetan 30 urte daramatzan ikertzailearekin.\n“Gazteek atzerakarga handiagoa nahi dute euskaraz?” artikulua argitaratu berri duzu Uztaro aldizkarian. Hasteko, hainbat modutan definitu izan da atzerakarga, zuk nola ulertzen duzu?\nNire ulerkeran atzerakarga gertatzen da erranaldian elementu batzuk, funtsezkoak direnak hartzaileak mezua prozesa dezan, jartzen direnean erranaldiaren amaiera aldera, hala atzeratu eta zaildu egiten dela mezu guziaren ulerkuntza berehalakoa. Konparazio batera, aditza erranaldian atzera eramateko joera hobesten bada, mezuaren ulerkuntza atzeratzen eta oztopatzen da, zeren irakurleak/hartzaileak ezin baitu prozesatu erranaldiaren eduki semantikoa aditza zein den ulertu arte. Eta aditz nagusia jartzen baldin bada erranaldi luze samar baten ondotik, irakurleak maiz etorri behar izaten du atzera testua berriz irakurtzera, bigarren irakurraldia behar duelakoz zentzua emateko irakurriari.\nAtzerakargaren ondorioz, irakurleak behin eta berriz itzuli behar du atzera esaldia ulertzeko; horrez gain, eragiten al du bestelako ondorioren bat?\nBertze ondorio bat, orokorra, izan liteke atzerakarga handiko prosak irakurlea desanimatu egiten duela eta euskaraz irakurtzetik “erauzten” duela, bertze hizkuntza batzuetara eramanez. Jende aunitzek hobeki edo erosoago edo errazago irakurtzen du gaztelaniaz edo ingelesez euskaraz baino, eta horretarako arrazoi bat, kasu askotan, nik uste, hitzen ordena atzerakargatua da.\nUste dut oso kontuan hartzekoa dela mundu eleaniztun batean garela dagoeneko edo hartara goazela laster bizian, eta hiztunak eroso sentitu behar duela euskara erabiltzean, bertzela, bertze hizkuntza batzuek “eskaintza” hobea/errazagoa eginen baitiote eta euskara gelditu baitaiteke elementu sinboliko gisa, baina komunikazio-balio murritzekoa, eta beraz ahuleriak jota bizirik irauteko motel.\nEuskara maila eta atzerakargaren erabilera lotuta al daude?\nDuda dut: baliteke euskarazko eredu sendoenaren jabe diren hiztunek aldi berean jaso izana atzerakargaren aldeko sinesmena, eta horrela gertatzea “zenbat eta euskaldun hobea orduan eta atzerakarga-zaleagoa”; baina baliteke orobat euskarazko gaitasun handiena dutenek, nola baduten konfiantza nahikoa euren euskarazko ereduan, euren jardun linguistikoan ez men egitea eredu anti-naturalei. Nik nahi nuke azken hau izan dadin, baina ez dakit. Hori dela-eta erran nahiko nuke oso atzerakarga handiko erranaldiak ez direla “naturalak”, hiztunari ateratzen zaizkionak berez-berez bere jardun arruntean, baizik eta gogoeta egin ondoko berrelaborazio bat, itzultzailearen sindromea deitzen ahal zaiona: bakardadean hainbat itzulinguru eman gora eta behera erranaldi bati halako moldez non azkenean ateratzen den idatzi bat itzultzaileak berak bakarrak ulertzen duena, oso gramatika aberatsa eta jatorra erabilita bada ere. Uste dut bertzeak bertze ahozko eredu formal aberatsak gehiago baliatu beharko genituzkeela eredu gisa idatziaren erranaldi-egiturari begira, beti ere komunikazio-efizientzia izanik gidari, eta ez bertzelako ideia batzuk lehentasuna ematen diotenak hizkuntzaren jatortasunari eta ustezko edo egiazko berezitasunari.\nBertzalde, orain dela urte batzuk eginiko ikerketa batean goien mailako euskal-aditu talde batek erakutsi zuen askoz ere gehiagotan onartzen zituela atzerakarga ttikiagoko ordenamenduak, ezen ez irakasle-gai euskaldun batzuek orduan unibertsitatean ikasten ari zirenak. Nahiz eta adituen talde hori oso ttikia izan ikerketa hartan, eta haien jarduna ezin hartu baldin bada ere aditu guztien ordezkari gisa, gutienez bai balio du ulertzeko goi-mailako aditu batzuek bederen aisa onartzen dituztela atzerakarga ttikiagoko ordenamenduak. Eta erreferentzia garrantzitsua iduritzen zait aditu horiek erakutsi zuten jarrera, zeren nire ustez hizkuntzaren goi-mailako erabiltzaile horiek bi ezaugarri inportante dituzte: alde batetik, euskarazko tradizioan ageri diren garabide desberdinak ezagutzen dituzte, eta bertzetik oso esperientzia handia dute hizkuntzaren erabilera formalean, prosa logiko-diskurtsiboan, eta horrengatik ohartuta daude atzerakarga gehiegizkoak kalte handia egiten ahal diotela euskarari. Haien hautuak, beraz, garrantzi berezia du nire ustez, eredu gisa baliatzeko.\nIdatzizko prosa logiko-diskurtsiboaren eremuan aldaketak izan ditugula diozu: zeintzuk?\nOrain dela gutti arte euskara oso murritz erabili izan da erabilera esparru formaletan, eta orduan ulertzekoa zen maila teorikoan eredu bat edo bertze proposatzea, ereduaren komunikazio-efizientzia sobera kontuan eduki gabe. Azken batean, neurri handi batean ariketa teorikoa zen, eta maiz gaztelaniaz adierazia gainera. Ondorio praktiko handirik gabeko ariketa, alegia. Baina azken 40 urteotan euskarak sarbidea izan du hala hezkuntzaren eremuko maila guzietan nola hedabideetan eta administrazioan, eta egoera franko aldatu da: orain hainbat idatzi gehiago egiten da esparru desberdinetan, eta horietako askotan bada egiazko komunikatu-nahi bat. Adibide garrantzitsua iduritzen zait unibertsitatean gertatu dena ikustea. Bertzeak bertze, UPV-EHUn bertan gaur egun badira 2000 baino gehiago irakasle-lanpostu elebidun eta horrek erran nahi du milaka lagun horiek egunero ari direla erabiltzen euskara esparru formal batzuetan non beharrezkoa den eredu komunikatibo efiziente bat baliatzea. Egiazko komunikazio-beharrak asetzeko orduan ez da aski eredu teoriko polit edo ideologikoki erakargarri bat eskaintzea baizik eta prestatzea baliabide bat komunikazioa bideratuko duena aisa eta zauli. Prosa idatzia garatzeko eredu egokiena zein den epaitzeko neurria izan beharko litzateke hizkuntza-eredu horren komunikazio-efizientzia, eta ez hizkuntzari buruzko sinesmen nabariki ideologizatuak (“zer desberdinak garen!” estilokoak). Euskararen erabilera ugaritu delarik egiazko testuinguru komunikatiboetan, komunikazio-alderdiari begiratu beharko genioke gehiago eta ez hainbertze gure egiazko edo ustezko “desberdintasunari” bertze hizkuntzekiko, izan ere, hain desberdinak izateak eraman gaitzakeelakoz desagertzera, egokitu ezinik inguruan dugun errealitateari erantzuteko. Uste dut, gainera, aldaketa prozesu hori gertatzen hasia dela: orain dela 30 urte eredu nagusian “Erderismos” lanak eragin handia izanen zuen, baina gaur egun egiten diren proposamen aunitzetan ikusten da komunikazio-efizientziaren gaineko kezka, eta irizpide kritikoa erakusten da orduko uste batzuen aurrean.\nEta, zer dela eta gertatu da bilakaera hori?\nAzken 40 urte hauetan, batez ere, EAEn egin den hizkuntza-politikak bidea eskaini du euskarak ere tokia izan dezan garatzeko, lehenago ukatuak zituen esparru batzuetan. Oinarrizko hizkuntza politikan euskararen aldeko jarrera zelabaitekoa agertu da, eta horrek euskarazko produkzioa handitzea ekarri du. Hizkuntza gehiago erabili da esparru idatzi formal batzuetan, eta horrek agerian utzi ditu ustezko eredu hoberenak barrenean gordetzen zituen ahulezia batzuk. Huts horiek agerian jarri dira, hizkuntzaren zinezko erabileraren beraren poderioz. Azken batean, Xenpelarrek erraten zuena gertatu zaigu euskarazko prosarako hautatua genuen ereduarekin: Andre ederra ezin geiago / umilla eta dultzia / surtan jartzian probatutzen da / nolakua den eltzia. Hau da: uste genuen ezin hobea zela hautatu genuen eredua gure idatziak aisa eta eder garatzeko, baina gero zinez lanean hasi garenean ikusi dugu non diren eskasiak eta hobetu-beharrak.\nEuskara atzerakarga txikitze alderantz garatzen dabilen honetan, zer dela eta gazteek ez dute lekuko hori hartu?\nGertatzen dena esplikatzeko gogoratzen zaidan arrazoi segur aski garrantzitsuena izanen da oraingo gazteek euren ikas-ibilbidean kanon gisa izan dutela eredu bat atzerakarga erlatiboki handikoa, halakoa izan baitzen nagusi XX. mendean indartsu garatu zena, euskararen normalizazio prozesu bizkorrarekin batean.\nDena dela, nik uste dut gazteek ez luketela batere eragozpenik izanen atzerakarga txikitzeko “lekukoa” hartzeko, baina horretarako “lekukoa” zer den ulertu behar da lehenbiziko. Nire ustez, gazteei oraindik ez zaie “uhin” hori iritsi, eta oraindik lehenagoko ideologiaren isla erakusten dute euren jardunean. Atzerakarga txikitzeko kontu hori oraindik ez da irakaskuntzaren esparru guztietara ailegatu indartsu, eta lehengo uste axaleko batzuk oraindik bizirik eta indartsu daude. Bertze ikerketa batean ikusi dut gazte unibertsitario askok oraindik segitzen duela pentsatzen sinpleki “euskaraz aditza atzean jartzen” dela, oinarrizko uste gisa. Nik uste dut gai hau gehiago eztabaidatu behar dela eta franko asentatuak diren uste azaleko batzuk diskutitu behar direla. Lehenbiziko puntua, dena dela, da gaiaren inguruan kezka sortzea; gaiaren garrantziaz ohartzea baita aldaketa bizkortzeko lehenbiziko pausoa.\nIrakaskuntza al da gakoa?\nHezkuntza sistemak ahalbide handia du denetara eta denengana iristeko, gurea bezala jendarteetan. Horregatik uste dut gakoetako bat dela irakaskuntza, zalantzarik gabe, baina ez bakarra. Orotariko irakasle guzien ekarria funtsezkoa da; kazetarien jarduna ere ez da hutsaren hurrengoa ereduak proposatzeko edo baliatzeko orduan; itzultzaileek ere badute beren pisua praktika onak proposatzeko eta zabaltzeko tenorean; bertzelako profesionalek ere nork bere esparrutik proposamenak egin litzakete. Dena dela, gauzak aldatu nahi badira, irakaskuntza-sistema da segur aski, oro har, baliabide indartsuenetako bat, bere maila guztietako zereginetan: ikerkuntzan eta ereduen zabalkundean. Azkenean, zerbait aldatu nahi badugu, irakasleok geure prestakuntza segur aski “findu” beharko genuke, belarriak tente beharko genituzke etengabe inguruan zer gertatzen ari den ikusteko, eta prest egon beharko genuke gure jakintzak, sinesmenak eta jarrerak eguneratzeko saioak egiteko, hala ikastaroen bidez nola diskusio-taldeen bidez edo bertzela. Iritzi kritikoa izatea irakasle ohartuaren ezaugarria da, eta jomuga, berriz, bere jardun profesionala hobetzea.\nEstreinakoz buruskak.eus agerkarian argitaratua 2016-03-14an.\nEgilea: Patxi Saez Beloki ordua: astelehena, martxoak 14, 2016\nEtiketak: Hemen eta orain


About: Irlandar pilota\nIrlandar pilota, Irlandako esku-huskako pilota edo pilota gaelikoa (irlanderaz Liathróid Láimhe, ingelesez Irish handball, handball, court handball, alley handball edo wall handball) Irlandako pilota joko autoktono edo gaelikoa da. Jokalariek (2 edo 4) pilota eskuarekin jotzen dute, jaurtikitako pilota frontisaren aurka jotzen du. Helburua aurkariak pilota itzuli ez dezan da.\nIrlandar pilota, Irlandako esku-huskako pilota edo pilota gaelikoa (irlanderaz Liathróid Láimhe, ingelesez Irish handball, handball, court handball, alley handball edo wall handball) Irlandako pilota joko autoktono edo gaelikoa da. Jokalariek (2 edo 4) pilota eskuarekin jotzen dute, jaurtikitako pilota frontisaren aurka jotzen du. Helburua aurkariak pilota itzuli ez dezan da. Euskal pilotaren antz handia du, nahiz eta Irlandar pilotan pilotalekuaren neurriak askoz ere txikiagoak izan eta pilota beratzagoa. Gaelic Athletic Association edo Elkarte Atletiko Gaelikoak antolatzen ditu kirol honen txapelketa eta lehiaketak. (eu)\nIrlandar pilota, Irlandako esku-huskako pilota edo pilota gaelikoa (irlanderaz Liathróid Láimhe, ingelesez Irish handball, handball, court handball, alley handball edo wall handball) Irlandako pilota joko autoktono edo gaelikoa da. Jokalariek (2 edo 4) pilota eskuarekin jotzen dute, jaurtikitako pilota frontisaren aurka jotzen du. Helburua aurkariak pilota itzuli ez dezan da. (eu)\nIrlandar pilota (eu)


Emakumeen aurkako Indarkeria desagerrarazteko Nazioarteko Eguna urtero azaroaren 25ean ospatzen den nazioarteko eguna da. Nazio Batuen Erakundeko Biltzar Nagusiak erabaki zuen egun hori ospatzea, 1999ko abenduaren 17ko 50/134 Ebazpenaren bidez. Eguna Dominikar Errepublikak proposatu zuen, eta beste hirurogei herrialdek babestu zuten. Han zuzen ere, egun hau emakumeen aurkako indarkeria salatzeko eta desagerrarazteko helburuarekin sortu zen.\n2 Mirabal ahizpen borroka\n3 NBE-k aipatu dituen datu kezkagarriak\nMirabal ahizpen borrokaAldatu\nSanto Domingon, 1960ko maiatzaren 18an, hiru ahizpetatik bi epaitu egin zituzten, baita haien senarrak ere. Estatu dominikarraren segurtasunari erasotzeagatik salatu zituzten eta ondoren kartzelatu. Senarrak izan ezik abuztuaren 9an aske utzi zituzten bi ahizpak.\nMirabal ahizpak senarrak bisitatzera joan ziren kartzelara eta kartzelatik etxerako bidean, errepidean zehazki, Inteligentzia Militarraren Zerbitzuko heriotza-eskuadroi batek gelditu zituen. Bertan hil egin zituzten eta jendeak, auto-istriuz hil zirela pentsatzeko jipoitu egin zituzten.\n1962an epaitu zituzten hiru ahizpen hiltzaileak. Hainbat urtetako kartzela-zigorra ezarri zieten, baina bertan ez zuten asko iraun. Azkenean, Dominikar Errepublikatik ihes egitea lortu zuten Trujilloren aldeko hainbat taldeei esker.\nNBE-k aipatu dituen datu kezkagarriakAldatu\nEzkondutako emakumeen %52k bakarrik erabakitzen du harreman sexualaren inguruan, antisorgailuen erabileran adibidez.\nMundu osoko salerosketa biktimen %71 emakumeak dira eta 4 kasutatik 3 sexu esplotazio kasuak dira.\nEmakumezko biktimen kasuen %50ren egilea bere mutil laguna edo familiako kide bat da; gizonezkoetan, berriz, 20 biktimetatik batena.\nAzken aldaketa 27 azaroa 2019(e)an, 14:40(e)tan


Copreci - Copreci, Haier-eko teknologia hornitzaileen azokan\nCopreci, Haier-eko teknologia hornitzaileen azokan\nHaier-ek egindako gonbidapena onartuz, aurreko astean, Coprecik, Txinako Qingdao hirian egiten den urteroko azokan parte hartu zuen, etxetresnen egoitza zentral erraldoia.\nTeknologia hornitzaileen azoka hau, Haier-eko garapen, erosketa eta ingeniaritza departamenduetako langileentzat garrantzitsua da, izan ere, azoka honetan, bertatik bertara ezagutzen dituzte aukeratutako hornitzaileen berrikuntza teknologikoak.\nCopreciko postuak bisita asko jaso zituen, azpimarratzekoa izan zen Haier-eko lehendakaria den Liang Haishan jaunarena. Honek, batera lan egiteko aukerak azpimarratu zituen, Haier-ek, Txinako merkatutik kanpo bere merkatu kuota handitu dezan, soluzio teknikoak bilatzeko. Argazkian, Haishan jn. Copreciko lankideekin.\nIzan gaitezen eredu lanean eta kalean